text:
mercoledì 1 giugno 2016
Anade ( XIX ) n.6 Jugn 2016
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
Za fa cent e cincuante agns, tal Istât dal 1866, il Friûl al tornave a cambiâ une altre volte paron: dopo Vignesie, Napoleon e la Austrie e jere rivade la volte de Italie. Gjavât il scjap dai siôr, che par interès a son simpri stâts de bande di cui che al comandave, la int e scugnive dome gloti e tasê. La retoriche nazionaliste e à cirût di dâ d’intindi che achì a jerin ducj afanôs di abraçâ la gnove patrie. No jere vere nuie, la int e sintive che ae fin e jere simpri la solite liende. Miserie, emigrazion, vueris, dirits folpeâts. La int e saveve che sarès stade inmò doprade. “Vuaite de Patrie”, juste apont nus àn clamâts. Vuaite sì, ma par san scugnî!
Sun cheste pôc gloriose storie, o publichin culì sot vie une innomenade conte di Riedo Pup. Si trate di une “cuintristorie” risorgjimentâl, che si la lei cun bocje di ridi. In fats e je une storie che e à dutis carateristichis de cjossis veris. “La int prime di difindi la patrie e lave a rezi la stale”... che cu la patrie no tu mangjis... anzit! (red.)
Jo la conti come che le à lassade scrite puar gno barbe Polo. Al jere su la seconde tose, l’an de invasion, che al vignarès stâi il 1866, cuant che l′ Italie e à cjapât il Friûl.
Achì nissun si zugnave par vie che si sintive a dî che i Talians lis cjapavin par tiere e par mâr. Duncje pericul no’nd jere. La int e calcolave che la borascje e fos passade: invezit ator dai ultins di Lui dal 1866 al fo dât l’alarmi: i Talians a vignivin indenant cuintri di Martignà.
La difese e fo organizade par fin: Min Smajâr al le di persone a uçâ lis massanghis cjase par cjase. Armis a fûc no’nd jere: in Austrie no si usave. De propagande si incaricà Bepo Snizzil che al jere stât in Italie cuatri agns. Al veve pôcs argoments, ma a lavin di cane: “Se o colìn sot de Italie”, ur diseve, “nus tocje paiâ la tasse ancje su la aghe di bevi... e lâ soldâts ducj”. Chestis, al garantive Snizzil, a son lis dôs industriis inviadis miôr in Italie: lis tassis e l’esercit.
La robe e jentrà tant ben inte coce di ducj, che cuant che al fo il moment ducj si presentarin. I difensôrs a rivarin di ogni bande: pal troi di Marconi, pal Pradifen, pai Poans, par Lavie. Min Snizzil al veve sielzût come sît pe difese il puintut de Bolp alì dal Dorian, dongje la latarie di cumò.
Min Snizzar cuntun biel cjapiel ongjarês al zirave sù e jù tal mieç de trupe e ogni tant al sfilave la massanghe cuntune côt che al puartave simpri tal sachetin dal gjlè.
Lis oris a passavin e di Talians no sin cucave. Sul lâ a mont soreli, a ore di regolâ lis
vacjis, une vore di lôr a domandarin trê cuarts di ore di permès par lâ a cjase a distrigâ i lavôrs. Min al de la licence scuasit a ducj. “Va ben che bisugne difindi la patrie”, dissal, “ma mighe trascurâ la stale par chel!... Vait, vait!”
Ben, miezore dopo, nancje che lu vessin savût, no rivial un scuadron di cavalarie de bande di Feagne! Chei pôcs che o jerin o saltarin ducj in pîts.
Gjarmanic Lendar, che al veve la barbe di Pasche in ca, al berlà: “Sparagnait lis bestiis!”
La cavalarie si fermà la vie dal volt, tant di intropâsi pal ingrès. O jerin che la vualmavin e ur studiavin i moviments, cuant che al rivà di corse il fi di Zuan Noglâr a visâ che nus vevin zaromai circondâts: sul Viars Comun a vevin metude la bandiere taliane.
Intant i cjavai si jerin inviâts e a vignivin indenant a pas a pas... Pal paîs dut un zito. Gjarmanic imbambinât a cjalâ. Ah ce bestiis!... Al jere un saur, denant, che al pareve bon a solzâ di bessôl !... Po ti alci i vôi e no ti viodio un di Martignà denant di ducj!
“Cjo – i dîs a Min – al è ancje Poldo cun lôr! Alore no son i Talians!”, al dîs Min, e al picje la massanghe daûr dal cul, e ducj daûrsi.
E invezit a jerin, tant al è vêr che a faserin subite un discors su la place dal Marcjât, tabaiant fûr dal ordenari.
“Jo o calcoli”, al dîs il scrit di puar gno barbe, “che se nol fos stât par Poldo e i cjavai, no si finive, in chê dì sot de Italie, e sepi Diu ce pension che o saressin lâts a tirâ...”.
(Riedo Pup – da “Par un pêl”)
Ladins dal Friûl pag.2 - Jugn 2016
DAL TIMÂF A LA LIVENCE
Ve cemût che o sin deventâts talians
… e la liende curiose di “Cosean dal no!”
Il mês di Otubar dal 1866, l’Austrie, che e veve pierdude la vuere cu la Prussie a Königsgratz (Sadowa) e scugnì cedi il Friûl ae Italie, che e jere stade in leghe cu la Prussie. E il 14 di Novembar al rivà a Udin il re Vitorio Emanuêl II.
Il gnûf guvier al lassà cjarte blancje a ducj i elements de massonerie nazionaliste che e trionfave a Florence e, dopo, a Rome; al spesseà a meti in vigôr dutis lis leçs, massime chês cuintri predis e glesiis, e dutis lis tassis che a pesavin sun chês altris regjons; al implantà l’ordenament burocratic acentrât e confusionari che al veve ereditât di Napoleon; al mandà dentri, par amalgamâ i Furlans, une drume di funzionaris, impiegâts, cuesturins e carbinîrs de Basse Italie; al scjadenà intes scuelis e intes placis la plui disperade propagande cuintri l’Austrie, che e comandave inmò di là dal Judri. E i Furlans, scjafoiâts de retoriche e de miserie, a scomençarin, a miârs e miârs, a fâ il baûl e a lâ pal mont.
Il rest al aparten ae memorie dai viei che a son inmò in chest mont e che a puedin contâlu di bessôi. (Josef Marchet - “Cuintristorie dal Friûl”)
A la fin dal 1865 si invià un grues cavîl tra l’Austrie e la Prussie di Bismarck, il cancelîr di fier. L’Italie e nasà che e jere rivade la volte buine par slargjâ i confins de bande di soreli jevât. Cussì ai 27 di Març dal 1866 al vignì firmât un pat, o ben une aleance tra Italie e Prussie e ai 19 di Jugn e vignì declarade la vuere cuintri l’imperi di Franz Josef.
Ai 20 di Jugn il gjenerâl austriac Haberman, comandant teritoriâl dal Venit e dal Friûl, al proclamà il stât di alarmi. I zovins di chenti a forin clamâts sot lis armis e mandâts a bati venti sù pe Boemie e pe Polonie.
La vuere e scomençà mâl pe Italie tratant che lis trupis dal arciduche Adalprêt a baterin a Custoza chês di La Marmora. Dut câs ai 3 di Lui, a Sadowa in Boemie, i prussians a vincerin une impuartante batae cuintri i austriacs. La conseguence de batae di Sadowa e sarà che i austriacs si ritiraran ancje di chenti. Inte gnot tra sabide 21 e domenie 22 di Lui lis trupis imperiâls a bandonarin dal dut Udin e a stralozarin viers lis monts. I Talians a rivarin a Udin nome ai 25 di Lui, aes cuatri daspò misdì. Il prin a jentrâ tal cjâf lûc de Furlanie al fo un scuadron dai Lancîrs di Aoste.
Cundut achel la clime e restave incierte parcè che fate la pâs cu la Prussie (a Nikolsburg ai 26 di Lui) l’Austrie e ripià flât e e tornà a ingrumâ soldâts dulintor di Gurize. A chest pont pe Italie il mantignî lis posizions cuistadis in Friûl al deventà intrigôs, massime daspò la rangjade cjapade inte batae su la Tor, ret Vierse. Il gjenerâl Cialdini al de inalore l’ordin che lis trupis a zirucassin di là dal Taiment. Ma intant si lave dilunc a tratâ, e daspò no pôcs contrascj e dificoltâts, il gjenerâl Petitti pe Italie e Moring pai imperiâi a firmarin l’armistizi. Udin al passave sot il ream Sabaut, ma Tumieç, Glemone e Cividât a restavin cu l’Austrie. Nome cul tratât di pâs dai 2 di Otubar dal 1866 la plui part dal Friûl e deventà taliane.
Daspò chestis pôc gloriosis vicendis, e par confermâ ce che al jere za stât decidût sui cjamps di batae, l’Italie prime di cjapâ dentri in maniere uficiâl intai siei confins la Furlanie, e mascarà sù une une sorte di referendum. Un plebissît par votâ sì o no pe Italie e pal re Vitorio Emanuêl, ma no di sielzi alc altri.
Vadì che a vignirin mandadis in ogni comun lis schedis, lis urnis e une comission, metude adun de glebe framassone, che e veve la incarghe di cjapâ sù i vôts e di fâ propagande pal sì cuintri i odeâts austriacs, che ju vevin vuadolâts par lunc e pal ledrôs. Propagande a pitinton, in sumis.
Naturalmentri une comission e rivà ancje a Cosean e no sparagnà ni discors in place e ni la propagande muse a muse, intes fameis. Po daspò lis votazions. Denant trat a votarin chei de comission, e daûr la int. Sot sere, come che e jere usance in chê volte, la urne e vignì puartade a S. Denêl, cjâf lûc dal Mandament, par jessi vierte e par contâ i vôts.
La prime schede e fo un no, la seconde ancje, e cussì la tierce. In curt, in dutis lis schedis e jere stade fate la crôs sore il no. Ancje in chês de comission vignude a fâ propagande pal ream Sabaut. Dut câs fale Cosean e Montenârs, dulà che si invià un cavîl par vie che a volevin votâ il sì nome par Vitorio Emanuêl, e no pe Italie, il rest de Furlanie (fint al Judri) al acetà il stât di fat a slargjade maiorance. A Cosean, la colpe par cheste “magle” e fo dade al predi, che di fat al fo clamât dal vescul e mandât a fâ il plevan di une altre bande. Magari venti sù pe Sclavanie, ma une documentazion sun chest cont no esist. Passade la balfuerie e cuietadis lis aghis dut al colà in dismentie, mancul il spieli di Cosean. Paîs che inte tradizion al manten inmò la innomine “di chei dal no!”. (renzo balzan)
Marginalis / Axis Mundi : Margjinâl ce? cui? nô / al à un biel dî Galileo / e aitis prima dopo / ma la cjera a è simpri al centro / e il gno paîs e la mê cjasa / insomas ognidun / e duncja encja la Cjargna / e i Cjargnei / e il lôr lengaç / Vadè axis mundi universalis columna / ch’a sêti alta mont / o antîc arbulon / pâl colona baston / ch’a tegnin su tenda o cîl / come ch’a son di sigûr Comelians Crostas e Talm. (Leonardo Zanier – da Usmas / 1991)
Ladins dal Friûl pag.3 – Jugn 2016
CRONICHIS DI CHENTI
Economie: Danieli: faturât in câl ma i ordins a tegnin
Vicende CoopCa: 319 di lôr licenziâts e bêçs dal sparagn pierdûts
Buri – Danieli, une des plui impuartantis realtâts industriâls dal Friûl e je caraterizade dal segn mancul par chel che al inten il belanç dai prins nûf mês de gjestion 2015/2016. Dutis, o scuasit, variazions negativis a dople cifare: i rigjâfs a son calats da 1979 a 1691 milions di euros (- 15%). L’util net inte dade di timp considerade al è passât da 122,2 a 54 milions cuntun tai dal 56 %. Al ten impen il tacuin dai ordins che al è pari a 2.975 milions (- 6%), mentri il numar dai dipendents al è calât dal 10%, e al è ridot sot lis 10 mil unitâts 9.808 dai 10.954 dal Jugn 2015. Al va dut câs sclarît che i licenziaments a àn interessât in maniere esclusive i uficis e i implants dal Far East, o sei Tailandie, Cine e Indie. Nissun operari al à pierdût il puest di lavôr in Friûl.
Doi i setôrs che a àn condizionât il marcjât di riferiment. I presis bas dal açâr e il compuartament competitîf dai cinês, che a àn espuartât i lôr prodots in areis che prime, par lôr, a jerin stadis creis.
Si è realizât un minôr faturât tal setôr cussì clamât “Plant Making” (inzegnerie, costruzion implants) cuntun avanzament minôr dal proviodût e leât a acjadiments no proviodûts intes areis di realizazion dai implants (in particolâr in Indie e Alzerie) che in vuê par altri a stan recuperant. Inmò, un câl dal faturât si à vût purpûr tal setôr dal açâr (“Steel Making”) par efiet dai presis di vendite plui bas rispiet al 2014/2015.
Il minôr volum di rigjâfs dal Grup rispiet aes previsions di scomençament dal an al sarà par altri recuperât in part tal ultin trimestri. La produzion vendude inte dade di timp dal Abs (“Steel Making”) e je rivade ai 31 di Març 2016 a circje 700.00 toneladis (in linie cui volums de stesse dade di timp dal esercizi passât), cul obietîf di mantignî tal esercizi un livel di produzion dongje di chel dal 2014/2015. I prins nûf mês dal esercizi 2015/2016 a presentin, tal complès, une reditivitât dut câs interessant in ducj i doi i setôrs operatîfs Plant Making e Steel Making, cu la prospetive, par chest ultin, di miorâ tal ultin trimestri dal 2016 cuntune maiôr eficience inte produzion ancje graziis al completament dal inviament dal implant di rotoforgje screât il mês di Otubar passât.
La posizion finanziarie nete si manten salde e no da gran di pinsirâ. Il Cda al à cjapât at dai risultâts de dade di timp interessade, metin in evidence che lis risultancis di ducj i doi i setôrs “Plant Making” e “Steel Making” - insiemit al mantigniment dal tacuin dai ordins a bogns livei – a fasin proviodi, al moment, risultâts lizermentri inferiôrs rispiet aes spietis. Il 2016 si prospete partant inmò inciert. E reste debule la domande di açâr pal marcjât des grandis oparis infrastruturâl, dome tal 2017 e, soredut, tal 2018 si presum che al podarà rivâ un consolidament de domande par investiments pai prodots di cualitât pe industrie mecaniche, dai cantîrs e dai traspuarts. E reste in prionte problematiche la finance di cetancj Paîs in vie di svilup pal bas presit dal petroli e dal gâs di une bande, e pe instabilitât politiche, in Nord Afriche e inte aree dal Medi Orient, oltri aes sanzions ae Russie, che a sbassin i consums e la domande di gnûfs implants.
Di Buri a Damâr: vicende CoopCa. Vicende di metisi a vaî pal cemût che e sta lant a finîle. I imprestadôrs sociâi di CoopCa, juste apont, no viodaran nancje une euro dai 27, milions prestâts aes cooperativis cjargnelis. Al moment ae licuidazion a mancjin 2 milions par sodisfâ i creditôrs privilegjiâts. Ai imprestadôrs sociâi al è stât invezit dât il status di creditôrs chirografos, insiemit ai furnidôrs (28,2 milions) e ai ents di previdence, ma putrop a scugnaran spietâ inmò mês.
Cualchi sperance pai piçui sparagnadôrs e diven invezit dal Font di solidarietât ative di Coop Allenza 3.0. A disposizion in dut a son 13,5 milions, dividûts in trê ratis, la prime di 6 milions. Sun chest cont si indi à fevelât di resint inte Comission dal Consei regjonâl a Triest, parcè che ancje chei bêçs imprometûts plui voltis al semee che si stedin slontanant. I socis Coopca a varan la prime rate di rimbors ma putrop a scugnaran spietâ inmò mês prime di podê vê chescj bêçs – e à dite la conseere Barbara Zilli – prime firmatarie de richieste di audizion in Comission. Dome intai mês di Març e Avrîl a son stâts indreçâts ae Agjenzie des Jentradis dôs richiestis di sclariments sui aspiets fiscâi de operazion deliberade an passât di Aleance 3,0. Chest al à compuartât une prionte dal ritart dal imprometût paiament. Al è in fats di capî se lis Jentradis acetaran che Aleance e vebi di paiâ il 8% di imposizion fiscâl che al pese sun chei fonts.
Par dutis chestis resons il conseîr Riccardi al à domandât ae Regjon che “si ativi daurman alì de Agjenzie des Jentradis par otignî la rispueste relative ae gjestion de imposizion fiscâl, se no i timps a riscjin di deventâ masse luncs. No bisugne dismenteâ che il faliment di CoopCa al à rivuardât personis e lavoradôrs e propi par chest la atenzion e à di sei massime. Al covente dâ rispuestis concretis a un teritori, la montagne, che in chest moment e je in zenoglon”.
Par chel che al inten la ocupazion, ancje achì i numars, magari cussì no, a fevelin clâr. Dai 596 dipendents atîfs prime dal faliment, 240 a son chei tornâts a cjoli su a vore di chei che a àn compradis lis buteghis, biel che 319 a restin i no confermâts.
I bens inmò di vendi a son chei di Buie, Tumieç (Chelonia), Comelians, Sacîl (doi), Oderzo, Ponte di Piave, Vittorio Veneto e Crocetta del Montello. Par un totâl presumût di 7,5 milions (a baste di aste). I creditôrs chirografos a àn 57 milions di credits di vê, mentri i privilegjiâts 33,5. Ma cemût che si à sclarît denant trat la racolte no je rivade nancje al minim che al covente par podê paiâ ducj.
(mateu di prun)
____________________________________________________________________________________________________________
Debora Serracchiani: la mont e à bisugne di fats concrets e no di slogan i cjargnei a àn simprin fat la part dal lôr dovê, lis istituzions no!
Ladins dal Friûl pag.4 – Jugn 2016
DOCUMENTS
Un Friûl parât a tocs e metût in zenoglon
E covente une mobilitazion popolâr par parâsi des conseguencis des Uti
La Provincie di Udin e je une realtât consolidade con passe 200 agns di storie ae spalis. Une esperience aministrative che e à vût impuartants riflès pal svilup de economie locâl, la difese de identitât furlane oltri che pe ativitât davuelte in maniere virtuose e valide, intun pocjis di materiis specifichis (edilizie scolastiche, viabilitât, ambient, lavôr); esperience che si invie ae conclusion. Cu la leç regjonâl 26/2014, la Regjon Fvg, in fats, e supere il model di organizazion dai Ents locâi la che ju tire adun in Comuns, Provinciis e Regjon – proviodût de Costituzion e dal statût di autonomie e in vore in cetancj Paîs europeans a conferme de sô validitât – introdusint pal livel intermedi, al puest des Provinciis, lis Unions teritoriâls intercomunâls (Uti). Si trate di ben 18 “piçulis provinciis” (al puest des cuatri di cumò) des cuâl 17 pal Friûl (10 pe Provincie di Udin, 5 par Pordenon e 2 par Gurize) che a slambraran la nestre Regjon dal pont di viste aministratîf e identitari, fasint emerzi in maniere inmò plui evident il dualisim tra Triest e il Friûl, lis dôs realtâts che a metin adun cheste regjon.
Triest al sarà simpri plui fuart parcè che al mantignarà il so status quo cun ents, beneficis e privileçs; il Friûl, invezit, si cjatarà sminuçât intune rieste di piçulis realtâts, pierdint chel impuartant pont di riferiment pe sô identitât e pe sô coesion di popul che di 200 agns in ca e je la Provincie di Udin.
Cui difindaraial in maniere unitarie i dirits ricognossûts dal Friûl? I comuns cjâf lûc, Udin denant trat, no varan avonde vôs in cjapitul intai rivuarts de Regjon che, di Triest, e decidarà dut, de ripartizion des risorsis ai Comuns e aes Uti ae tutele des lenghis minoritariis.
Il Friûl che bielzà al sconte une fuarte penalizazion tal confront cu la aree triestine, cu la jentrade in vore de riforme e la operativitât des Uti, al sarà inmò di plui assorbît des logjichis che a premiin il cjâf lûc regjonâl; e, element inmò plui pesant, al sarà clamât a paiâ il presit maiôr di cheste sbandierade riforme che e puartarà cun se a une incressite dai coscj (la maiôr part dal personâl des Provinciis al sarà trasferît in Regjon cun relatîfs adeguaments dal contrat) acentrament dai podês, maiôr burocrazie e un slaifament operatîf cun disvantaçs conseguents pai citadins e pes impresis, intune fase di dificil conzunture dulà che a varessin di jessi garantîts rapuarts consolidâts, massime curience e eficience.
No contin lis esperiencis virtuosis positivis puartadis indenant, par esempli, de Provincie di Udin, ce che al à saborât l’esecutîf regjonâl a fâ buine la riforme dai ents locâi e je stade la precise volontât di podê afermâ di vê scancelât par prins in Italie, l’Ent Provincie cuant che in dut il rest dal Paîs, invezit, al ven mantignût e cuntune funzion di aree slargjade di supuart ai Comuns. Une batae injuste intai confronts di cheste istituzion ritignude no plui funzionâl al svilup de economie locâl che, inte architeture in a vignî dai Ents locâi, e vignarà invezit, metude inmò di plui in dificoltât cuntune Regjon dulà che a cjaparan la volte lis funzions aministrativis rispiet a chês legjislativis e di planificazion. Altri che solidarietât e servizis plui daprûf al citadin.
Il disen riformadôr al à fat burî fûr protestis ancje tra i Comuns: a son circje uns sessante i municipis che a àn decidût di ricori cuintri la istituzion des Uti par vie che la funzion stesse dai Comuns, cu la gnove organizazion, e vignarà ridimensionade intes funzions ma ancje intai trasferiments. Aes Unions, che daspò il tierç an no daran di viodi di vê realizât dai sparagns significatîfs, a saran ridots i fonts.
Chest al sucedarà ai Comuns biel che il passaç di personâl des Provinciis ae Regjon al produsarà un inevitabil aument dai coscj. Une situazion fûr dal vade, prionte de conferme di une riforme fate in presse, che e puartarà regrès su regrès mentri e podeve jessi verementri cjpade la ocasion par tornâ a disegnâ la gjeografie dal Fvg par sostignî la Regjon e la sô economie tal procès di modernizazion e di incressite.
La razionalizazion e podeve jessi fate in maniere divierse, partint denant trat de Regjon e la sô economie su la cuâl a vignaran a pesâ la scuasit totalitât des competencis des ex Provinciis dant cussì sostance a un acentrament di podês cuintri il cuâl e à esprimût preocupazion ancje la Cort dai Conts. Impen che lâ indenant, si va indaûr cul riscjio une vore penç di lâ a finîle a marc e madone.
La strade par podê salvâ il Friûl e je la costituzion di dôs macroareis: il Friûl storic di une bande e Triest di chê altre secont il model des Provinciis autonomis di Trent e Bolzan/Bozen. Cheste e je la direzion di cjapâ, par sodisfâ, par altri i interès e lis carateristichis di dutis dôs lis zonis ma soredut par tutelâ il Friûl, che cu la riforme, al devente cetant plui debul.
Par rivâ a chest model, ancje la popolazion e varès di mobilitâsi lant daûr dal esempli dal moviment che al à puartât ae istituzion de Universitât di Udin / Universitât dal Friûl. Al è necessari che i furlans a cjapin cussience des conseguencis di cheste riforme, un passaç che al scunirà il Friûl e al smavirà la sô storie, la sô culture, la sô identitât che, a rapresentin, la jone fondamentâl di cheste Regjon.
(Pieri Fontanin – president de Provincie di Udin – test tirât fûr dal saç “La Provincia di Udin – Patria e Regione dei Friulani”, voltât par furlan par cure redazion)
Ladins dal Friûl pag.5 – Jugn 2016
JOSEF MARCHET: I GRANCJ OMS DAL FRIÛL
Pelegrin di San Denêl, incostant pitôr di valôr
Dut ce che Zuanfrancesc di Tumieç al evità cun cussience e al mostrà anzit di disdegnâ, inte sô piture, e fo impen ogjet des maiôrs ambizions e des ricercjis, di Pelegrin di San Denêl. Il tant il prin al volè jessi sclet furlan, o sei fedêl a une tradizion locâl che e veve inmò une sô vitalitât e fuartis risorsis di pandi e che, inte art di glesie, nuie e concedeve al spensierât seticisim dal naturalisim talian, ancje tant il secont al fo impazient di podêsi dispueâ par jessi ae mode inte clime creade de dominazion veneziane. A jerin chescj, dal rest, i doi ategjaments tipics dai Furlans di chê volte. Cussì Zuanfrancesc al restà e al lavorà scuasit dome ai ôrs de Regjon, fra popolazions mancul sometudis aes novitâts dal ultin moment: Pelegrin invezit al cirì di fasi cognossi e preseâ al centri, dulà che e viveve altre int, impegnade in altris cjamps, che si pandeve seneose di rineâ il timp passât e proferintsi feliç de gnove sotanance.
Zuanfrancesc al restà, fint a no masse timp indaûr, dibot ignorât o confondût - lui e lis sôs oparis – inte schirie dai minôrs fra i cussì clamâts Tumiezins; a Pelegrin i tocjà invezit di cuistâsi une recension inte “Vite” dal Vasari e par conseguence al ve la vie vierte par figurâ in ducj i tratâts di storie de art taliane. In realtât al batè lis stessis tratis fondamentâls a podê cuistâ pôc sù pôc jù i stes risultâts di chel altri volenterôs volte gabane che al fo Zuan Martini, al pont che plui di un lavôr al podè jessi assegnât a chel o a chel altri. Ma, biel che dal Martini pitôr une cierte linie evolutive o po sei preseade, la piture di Pelegrin e presentave invezit des discuardancis cussì marcadis, che al devente fintremai dificil segnâ la trate de sô art in seguitive formazion e modifiche.
Martin di Udin – al è il so vêr non – al nassè in cheste citât tal 1467. So pari, Batiste Schiavone, vignût jù forsit inmò di zovin des vals de Slavie, al jere un modest pitôr intaiadôr che dai documents al risulte autôr di cualchi ancone e di cualchi confenon pes glesiis e confraternitis dai contors di San Denêl. E des bandis di San Denêl o fo juste apont sô mari Clare. Batiste partant al sarà stât aduncje il prin maestri dal fi, ma lu lassà vuarfin a sedis agns e cetant puar (lui stes al jere stât judât dai siei paisans, che a Udin a vevin fondade la confraternite di San Jeroni dai Sclavons).
Al è bielzà dimostratîf il fat che, disdegnant lis tantis buteghis di pitôrs e intaiadôrs che a esistevin a Udin in chel timp, Martin al sedi lât a pene muart il pari, a metisi cuntun toscan in chê volte rivât in citât. Antoni di Florence che al veve buteghe tal borc di Sotmont. Lis sirenis de art taliane a vevin aduncje cjantât intes orelis dal zovin furlan, che al bramave di rivâ a fâsi un non. Ma Antoni di Florence nol jere che un bintar, pitôr falît e maestri se mai tal cori daûr aes cotulis. Martin daspò un pâr di agns al lassà chê buteghe e al fo coinvolzût intune sorte di inchieste, sul cont dal florentin, inviade di Domeni di Tumieç. Po, obleât probabilmentri de dibisugne, al jentrà inte buteghe dai Mions, aes dipendencis dal sevêr maestri Domeni. Al è di crodi che alì al ves cjatât inmò Zuan Martini, ancje tant ambiziôs e insoferent de atmosfere tradizionaliste che e regnave in chê buteghe. Martin nol durà a lunc: tal 1488, co al veve pôc plui di vincj agns, si faseve bielzà clamâ maestri, il che al voleve dî che al veve une buteghe par cont so. Al veve za mostrât une indole smaniose e insodisfate, no buine di adatâsi a une ativitât di mistîr che lu solevàs des dificoltâts che lu somerzevin: cussì al invià chê rieste di vagabondaçs – gjeografics e artistics – che i zovarin il sorenon di Pelegrin. E Pelegrin al veve miei fâsi clamâ lui stes, cemût che al risulte di une cjarte dal 1493, cu la cuâl si impegnave, insiemit cun Martin di Tumieç, a fâ ciertis pituris pe Plêf di S. Marie di Glemone.
Dai siei plusôrs piligrinaçs i biografs a àn vût scjarsis notiziis documentadis: i critics indi rigjavin des suposizions, a dî il vêr dispès malsiguris di altris scuelis. Cussì, de pale che al piturà tal 1494 pe Plêf di Osôf, e argomentin une sô presince a Vignesie e a Vicence, dulà che in chê volte al piturave Bartolomeo Mantagna. La pale di Osôf, che al è il prin lavôr di Pelegrin che nus reste, cun dut che si indi critichi la dispersion pe sore bondance di particolârs e la fermece furlane des figuris, e rapresente une splendide impromission: une impromission che inte sostance il Pelegrin po nol mantignì. Alì dentri il superament de tradizion locâl al è otignût cun elements positîf che no lu rinein: concuiste de spazialitât, coretece dal disen, largjece de varietât cromatiche ancje se contignude intes intonazions.
Cetant che di chestis concuistis artistichis e di tâl fedeltât al fos inmò presint intes dôs palis (une pal domo e une par S. Zuan in Foro) pituradis a Udin l’an daspò (1495) no si po dî parcè che i doi lavôrs a son lâts disparîts. Pôc plui indenant (1496) Pelegrin si maridà cuntune fantate di buine famee di S. Denêl, Eline Portunerio, che i permetè di diliberâsi des dificoltâts economichis.
Altre prove dai siei piligrinaçs venti vie pes citâts venitis si vûl viodilu intune tele che e rapresente la Madone in tron cul Bambin, tra S. Josef e S. Lisabete, che si cjate inte glesie des Graziis a Glemone e che a lunc si è crodût che e fos impen opare di Zuan Martini se no fintremai di Zuanfrancesc di Tumieç. La opare, male mentri ritocjade, no puarte ni firme ni date ma e je dal sigûr dal Pelegrin e di chê ete. Bisugne po ricognossi che i siei cambiaments su caratars e impostazions diviersis e fo filade: a chel pont a jentrarin dutis lis influencis dal piturâ venezian, e inmò altris elements mâl imparâts di scuelis venetis che si vuelin discuvierzi intai prins afrescs fats pe glesie di Sant Antoni a S. Denêl. Ma no volìn fermâsi a resonâ sui judizis proponûts dai critics, che a son disès discuardants tra di lôr, cemût che par altri si po capî se si pense che il Pelegrin nol ve mai fede in se stes e al cirì simpri di tradusi in piture lis plui resintis sugjestions che lu vevin incuriosît, cence puartâ a plene maturitât nissun dai esperiments che al veve inviât.
Al lassà a mieç ancje i lavôrs di S. Denêl e al tornà a metisi in viaç. Tal 1499 si cjatave a Ferrara. Al jere l’an de ultime e plui dure incursion dai Turcs in Friûl, che Vignesie no si curà plui di tant di slaifâ. E fo cheste, forsit, la reson dal so viaç parcè che, passât il pericul, lu cjatin une altre volte chenti. De capitâl di chel ducât, centri in chê volte de presince di artiscj e leterâts di valôr, Pelegrin al aurì un gnûf bagai di osservazions e aspirazions, che a comparissin metudis in vore intune pale dal domo di Udin che e mostre S. Josef.
Intai ultins agns, aromai vieli e avonde siôr, si dedicà ae aministrazion des sôs sostancis. Al piturà inmò cualchi cjosse: lavôrs di buteghe, confenons, une pale pe glesie cumò disparide di S. Pieri in Puarte di Aquilee, cualchi afresc tal arc de jentrade de glesie di Padiâr, la decorazion de sale dal consei tal ospedâl de Misericordie: ma di chescj lavôrs lâts pierdûts no si po dî nuie. Pelegrin al murì a passe otante agns tal mês di Dicembar dal 1547.
(Josef Marchet – test tirât fûr da “Il Friuli: uomini e tempi” ridusût e voltât par furlan par cure de redadion)
Ladins dal Friûl pag.6 – Jugn 2016
DAI FATS E DE CULTURE
DES TIERIS LADINI
Un gnûf libri di Lois Craffonara e Helga Dosch
su la eroesse ladine Catarina Lanz
Al Plan de Mareo / St. Vigil im Enneberg (Bz) – Di resint, par cure dal Museum Ladin, al Plan de Mareo si è davuelte la presentazion di un gnûf libri, realizât di Lois Craffonara e Helga Dosch, e dedicât aes vicendis de innomenade eroesse ladine Catarina Lanz. Si trate di un volum titulât “Catarina Lanz – Das Mädchen von Spinges” di 555 pagjinis, scrit par todesc e publicât, cemût che si à vût iniment, dal Museu Ladin di San Martin de Tor in Val Badie.
A pôcs mês di cuant che e jere sclopade la rivoluzion francese, il savoltament dal ordin civîl e religjôs in France al ve dai sunsûrs ancje tal Tirôl. Inte contee i plui conservadôrs a jerin convints chel il sproc “libertât, fraternitât e avualitât” al fos siervît dome a justificâ injustiziis di ogni sorte e a sostignivin che i francês a vevin baratade la fede religjose cu la reson. A viodevin la rivoluzion come une conseguence negative dal pinsîr iluminist.
Viodint ce che al stave sucedint in France, dut câs, il stes guvier centrâl austriac al scomençà a vê pôre che lis ideis rivoluzionariis a podessin cjapâ pît oltri i confins francês. Al fo chest aspiet dal sigûr che, daspò la muart dal imperadôr Liopolt II tal 1792, che al puartà l’erêt al tron Francesc II su posizions di plui conservazion. Ma po ancje ae nassince, intes principâls citâts tirolesis, di circui segrets che a domandavin une costituzion republicane ancje pe Austrie. A dut chest lis autoritâts a reagjirin cun proviodiments dissiplinârs e di censure. Intant il pericul plui grant al divignive de declarazion di vuere de France ae Austrie (1792).
Inte Vierte dal 1796, Napoleon e il so esercit a jerin sul soiâr dal Tirôl. Viodude la situazion, il consei des Classis al cjapà la incarghe, su la fonde dal vieri statût militâr tirolês, di organizâ la difese dal teritori e, a Mai, lis primis companiis di Schützen a jerin bielzà in posizion dilunc il confin par difindi la patrie, ma ancje la religjon e la Glesie catoliche menaçadis dai francês. Il zurament dal popul di onorâ la fieste dal Sacri Cûr di Jesus, che si davuelzè a Bozen il prin di Jugn dal 1796, al sclarìs ad in plen i sintiments dai tirolês in chês zornadis burascjosis.
Ai prins di Setembar lis trupis francesis a vegnin indenant pe Val dal Adis ocupant Trent e lant po indenant fint a Salorno, dulà che dut câs a vignirin obleadis dai partigjans tirolês a ritirâsi viers la Valsugane. La menace e fasè si che il numar dai Schützen al cressès dì par dì. Une companie di Schützen de Val Badie, e combatè cun grant valôr su la mont dal Baldo e in Valsugane, ma tal stes mês di Setembar, une scuadron di francês al le sù pe Val di Agordo e al traviersà la Val de La Pli de Fodom rivant fint in Val Badie.
Tal mês di Novembar dal 1796, l’esercit partigjan tirolês al podeve fâ cont su dîs mil oms che, intun prin moment a jerin rivâts a parâ vie i francês de propie tiere. Ma sul scomençâ dal 1797, daspò la vitorie di Napoleon tal sît clamât Rivoli, la situazion e tornà une altre volte a fâsi critiche: il menadôr dai
francês al jere za in marce cul so esercit a traviers il Friûl par podê rivâ fint a Viene. Scuasit dutis lis trupis austriachis a vignirin cussì riclamadis par podê difindi la capitâl, lassant cussì la vie libare ae vignude indenant dai francês viers il Tirôl. Ai 14 di Març i tirolês e i pôcs soldâts austriacs restâts a scugnirin socombi la Longaron. Intant il gjenerâl francês Joubert al vignive indenant pe Val dal Adis: ai 23 di Març al ocupà Bozen e la zornade daspò Brixen. In cheste maniere al protezeve la armade di Napoleon rivade Villach, in Carintie. I pôcs Schützen restâts in patrie a tentarin di fermâ i francês, ma il lôr numar al jere masse bas tant che a scugnirin ritirâsi fint a Sterzing par podê tornâ a organizâ une difese adeguade.
Inte batae di Spinga (daprûf Riul Pustarie) ai 2 di Avrîl dal 1797 si rivà a un scuintri cuarp a cuarp tra i abitants dal paîs e i soldâts napoleonics: cundut che i francês a fossin cetant plui fuarts, a forin respinzûts de fuarce di volontât dai tirolês e a Bozen a pierderin in fin la batae. Un puest di prin plan, diferenziantsi pal so grant cûr lu ve la zonine Catarina Lanz, nassude di une famee di contadins di St. Vigil im Enneberg (Al Plan de Mareo). Armade dome di une forcje “la fantate di Spinga” - cemût che juste apont e ven ricuardade – e frontà denant dal mûr dal simitieri un grop di soldâts francês che a volevin disfurnî e savoltâ la glesie. La tradizion e vûl che e sedi stade propite jê a fâ svoltâ l’andament de batae e a obleâ i francês a scjampâ. La eroesse ladine e deventà cussì il simbul de libertât ae cuâl al aspirave la popolazion tirolese.
La batae di Spinga e rientrave inte manovre organizade cuintri lis posizions francesis ator Brixen e Bozen dai gjenerâi austriacs Laudon e Kerpen, restâts in Tirôl. I francês a vignirin scorsâts di ogni valade e di ogni cime dulintôr, par po paidî a Bozen l’atac parie dal esercit regolâr austriac, des companiis di Schützen e des trupis di jeve. Ai 13 di Avrîl il Tirôl al jere une altre volte libar, ma la avanzade dai francês su altris fronts e obleà l’imperadôr Francesc II a cirî di otignî daurman un armistizi e, tal mês di Otubar dal 1797, France a Austrie a rivavin a concuardâ il tratât di pâs di Cjampfuarmit., in Furlanie.
Dutis chestis vicendis a vegnin ricercjadis, puartant ae lûs ancje gnûfs elements di valutazion storiche, tal fondamentâl libri Lois Craffonara e Helga Dosch. Un lavôr di grant spessôr, risultât ancje di un lungje ricercje intai archivis di dulà che no son mancjadis des sorpresis. Il personaç di Catarina Lanz al ven fûr cussì inmò di plui in rilêf par chel che al inten il contest storic, o sei l’amôr pe propie tiere, pes tradizions, par une sintude fede religjose, che a son lis jonis de identitât ladine e tirolese. Un biel regâl soredut pes zovinis gjenerazions, puartadis a rifleti sui valôrs plui sclets che a varessin di diferenziâ il nestri mût di vivi intune Europe di popui e di civiltât. (edelweiß)
,Ladins dal Friûl pag.7 - Jugn 2016
INTAI PRÂTS DE CULTURE FURLANE
Mandi a Gjeme Nodâl Cjapuline
Si è distudade la biele vôs poetiche dal Cjanâl di San Pieri
Paluce – Ai 15 di Avrîl stât une brute gnove e je rivade dal Cjanâl di San Pieri, in Cjargne: si è distudade par simpri la vôs poetiche di Gjeme Nodâl, une des plui scletis, des plui veris. E veve 93 agns e fint tal ultin no à mai dismetût di scrivi, di creâ, di volê bon ae sô tiere e ae sô int. Daspò maridade cun Fabio e jere lade a logâ a Paluce, ma la divignince de sô famee e jere di Sudri e di chest si tignive cetant in bon.
Grande tension spirituâl, tenare e indolorade ad un timp, e pandeve la poetiche di cheste autore popolâr, presint tal panorame leterari furlan fint dai agns Sessante. Nassude a Sudri dal 1922, Gjeme, si ben che no ves fatis scuelis altis, e jere deventade poete di bessole leint e vivint lis vicendis dal mont culturâl furlan. La autore e veve scomençât a fâsi cognossi publicant tal 1963 “Cjanz resinz dal Friûl” e, dal 1966 “Gnovis vilotis furlanis”, dôs des tredis racoltis di cjants de “Scuele libare furlane” jessudis tra il 1963 e il 1975 ae ocasion de “Sagre de vilote”, une manifestazion che si faseve in diviers paîs de Furlanie. E subite dopo, su la antologjie “La Cjarande” dal 1967, al comparive un biel maç di lirichis che a disvelavin inmò di plui la vene poetiche di cheste autore, che di simpri e à scrit par furlan inte varietât dal Cjanâl di San Pieri.
Il mont che si podeve lampâ intes sôs composizions al jere chel di une vite fate plui di tribui che di consolazions. Di siums scuindûts intai çondars de anime, des delusions, de realtât, de nature, de fede, dai ricuarts dolorôs: “Mari, / dut il gno jessi / al è un crît / di dolôr / ch’al si piert / tal infinît / cence revocs”. Cemût che si impâr in chest slambri di liriche di “No stait vaî par me”, lament ingusît pe muart de mari. Ca e là inmò si po lei cualchi composizion che e pant siums e voie di lûs, come inte liriche “Cun tune man”, dulà che e dîs: “Cun tune man / o cjarini las steles / tas noz serenes / e chel fûc / di diamant / ch’al sflamie / tal cîl / al mi jemple / l’anime / di cjanz di screâ”.
Un altri mac di poesiis de Gjeme al è stât publicât dal 1981 su “La gnove Cjarande”, e intant che un sîs di chestis a puartin la dolorose memorie dal taramot, in chês altris si po vualmâ cualchi moment di padin dal cûr tal ricuart dai “dîs insoreglâz”. Dal 1982 la autore e publiche po “Agrimes dal cûr”, une racolte di un vincj lirichis dutis sul “trement orcolat” che tal 1976 al sdrumà il Friûl disore, travanadis di pietât e di partecipât dolôr. La presentazion dal libri e jere stade fate di Nin Rodâr, che al ve mût di scrivi che intes poesiis de Nodâl si “corin daûr imagjinis che pe plui part a somein scanceladis par simpri, ma che a son deventadis inficjis stampadis intai vôi, tal cûr, inte anime di cheste fie de Cjargne che e à vivût e sufrît la sô part”.
Daspò di “Agrimes di cûr” la Gjeme e à inmò burît fûr “Storie e liende dal Cjanâl di San Pieri”, une fluride poetiche, a messet cun storiis e liendis, su la valade de Bût, là che si puedin cjatâ liendis, storiis e tradizions tramandadis dilunc lis etis, come la cerimonie de “Bussade des crôs”, che di agnorum in ca si ripet ret la Plêf Mari di San Pieri, tal Plan de Vincule, ae ocasion de fieste de Sense. Un libri vignût fûr dal 1995, risultât de passion di Gjeme pe sô tiere. Di segnalâ ancje la publicazion, in ordin di timp tal 1996 de publicazion “Pinelades”, dulà che la autore e à ripuartât riflessions e pinsîrs esprimûts in pocjis riis tant che salustris o tarlups poetics.
In fin, bisugne par fuarce ricuardâ ancje che la Gjeme par cetancj agns e à curât la redazion di un “Lunari”, cognossût e preseât in dute la Cjargne. E propite des cuartinis auridis di chescj lunaris al è metût adun il so ultin libri “Lis vilotis dai mês” (dai Lunaris dal 1996 al 2008 / Paluce – Novembar 2014). Publicazion volude e curade dal professôr Zorç Faggin, che juste apont inte jentrade nus pant che: “Lis frescjis e simpatichis cuartinis dai Lunaris si racomandin pe preseositât stilistiche, la sapience gnomiche, la ricjece idiomatiche. Par tantis resons, aduncje, “Lis vilotis dai mês” di Gjeme Nodâl a mertin la plui sclete acolience de bande dai cultôrs e dai passionâts de lenghe ladine di dute la Furlanie”.
Mandi Gjeme, vôs poetiche dal Cjanâl di San Pieri, il to biel cjant al restarà simpri cun nô. A chei di famee il corot de redazion di “Ladins dal Friûl”. (von zercläre)
La XX edizion dal concors leterari “Glemone: îr, vuei e doman”
Glemone – Il comun di Glemone, tal inovâl dai cuarante agns dal taramot e a ricuart di pre Pieri Londar a 30 agns de sô muart, al à bandît la XX edizion dal concors par assegnâ il premi in lenghe furlane “Glemone: îr, vuei e doman”. Il concors si compon di trê sezions: la prime dedicade a un lavôr di narative in lenghe furlane; la seconde par un lavôr di didatiche dal insegnament in lenghe furlane intes scuelis de infanzie, primariis o secondariis di prin grât; la tierce, risiervade ai fruts des scuelis primariis o secondariis di prin grât, par un test in lenghe furlane.
Ae prime sezion, vierte a ducj, si concor cuntun lavôr di narative par fruts di no plui di undis agns, par furlan che al rivuardi il taramot dal Friûl tal 1976. Par cheste sezion a son proviodûts trê premis: il prin di 500 euros, il secont di 300 euros e il tierç di 200 euros.
Ducj i lavôrs a varan di rivâ alì dal comun di Glemone dentri dai 31 di Otubar cu ven. Lis premiazions impen si davuelzaran a Palaç Boton ai 8 di Dicembar cu ven. Par informazions si po indreçâsi al URP sorecomunâl pe lenghe furlane, sede di Glemone, in orari di ufici (Tel. 0432/973239).
,Ladins dal Friûl pag.8 - Jugn 2016
SCRITÔRS E LIBRIS IN MARILENGHE
Siet poetis neerlandês voltâts par furlan
Une gnove fondamentâl vore di traduzion dal professôr Zorç Faggin
Une gnove fondamentâl opare di traduzion e je vignude a inricjî la simpri interessant golaine de leterature furlane: si trate de traduzion des poesiis di siet poetis neerlandês realizade dal professôr Zorç Faggin, no gnûf dal rest in chest cjamp baste vê iniment lis traduzions di “Odisee”, une cernete di lirichis dai “Neu Gedichte” di Rilke e une racolte di poesiis di Shakespeare, Baudelaire e Boutens. E inmò il“Savôr dal pan” (traduzions dai poetis dialetâi talians de Italie Disore) e l’antologjie “Flôr di poetis catalans”, plui altris significatis traduzion vignudis fûr su lis rivistis “Gnovis Pagjins Furlanis”, “Ladinia” e “Studi Goriziani”.
O vin dite dal gnûf lavôr, che al à par titul “Melopee – siet poetis neerlandês” (pagjinis 139, editrice Societât Filologjiche Furlane”), i poetis cjapâts in considerazion a son impen Pieter C. Boutens, Karel von de Woestijne, Jan van Njilen, Paul van Ostajien, Hendrik de Vries, Gerris Achterberg e Hans Faverey, la flôr de leterature neerlandese, in sumis, che un cualchi leam ideâl cu la leterature furlane purpûr lu à se no altri par un ciert contest ambientâl o ben di afinitâts linguistichis.
“Melopee”, il titul di cheste racolte al è chel de poesie plui famose di Paul van Ostajien, une des perlis de liriche neerlandese moderne. Cussì siet poetis, de Olande e de Flandre, dal simbolisim de fin dal ’800 a lis sperimentazions dal ’900, a risunin inte vualive vôs ladine dal Friûl.
P.C. Boutens e Karel von de Woestijne a vegnin considerâts, insiemit a J.H, Leopold, i maiôs esponents dal simbolisim de poesie neerlandese. Si screin a cjaval dal 1900, intune clime culturâl di un pôcs di agns in ca in radicâl mudament par mert dal azion di rinovament dai cussì clamâts Otantiscj in Olande, di une liriche come manifestazion imediade dai “io” e de Bielece. I zovins Willem Kloos, Herman Gorter, Albert Werwey, Frederik von Eeden, Lodewijk van Deyssel, ognidun cuntune propie sensibilitât e inclinazion che plui indenant ju varès puartâts a svilups di alternatîfs, si jerin in fats tirâts adun ator ae riviste “De Nieuwe Gids” (“La Gnove Vuide”) disvielant di colp la clime leterarie olandese inmò imbombe di retoriche e pedanterie piçule borghese. Un moviment in part pareli al jere po vignût a fûr intes Flandris, graziis soredut a August Vermeylern e ae azion de riviste “Van nu en strks” (“Di cumò indenant”), orientade ae sprovincializâ e sincronizâ inte plui slargjade cente internazionâl la ativitât de aretrade culture flamande, inmò scjafoiade di chê francese dentri vie dal stât de Belgjiche.
Il prin dai poetis cjapâts in considerazion, Pieter C. Boutens, al è chel che Faggin al à tradusût plui di resint. Poete “vate”, classicist e simbolist Boutens al dopre ogni pussibil cure formâl par costruî i siei vualîfs tescj come mecanisims perfets, in particolâr sul plan fonic a risultin di straordenari valôr evocatîf.
Lis traduzions par furlan dai tescj di Karel van de Woestijne, za vignudis tal 1992 su “Gnovis Pagjinis Furlanis”, a rapresentin la prime mediazion pal public di chenti de opare di chest poete de grande profonditât speculative, co al à condividût la clime culturâl particolâr dai maiôrs simbolisims.
Di Jan van Nijlen no scjampe ae sensibilitât figurative di Faggin la preference par une cierte vegjetazion crepuscolâr che e loghe lis oparis dal autôr e che e ven po fûr in maniere sunsurade in ducj i tescj cjapâts dentri in cheste antologjie.
La sielte des poesiis tiradis fûr de produzion di Paul van Ostaijen e risulte validementri rapresentade de origjinalitât dal so stîl, in particolâr inte ultime fase metafisiche dal poete. “Melopee”, di dulà che al è vignût fûr il titul de interie racolte, al è juste apont il titul di une des plui innomenadis lirichis di Van Ostaijen.
La materie leade al incussient e al oniric di Hendrik de Vries e la vision espressioniste sotintindude ae sô poesie a vegnin fûr cun clarece dai cinc tescj publicâts. No dome lis alucinazions, i vencui, lis figuris imagjinariis che a loghi i siei viers a saborin une traduzion adeguade pe ricjece dai corispondents semantics e feconde pai revocs leteraris.
Al è di crodi che Gerrit Achterberg al sedi l’autôr che al à puartât lis maiôrs dificoltâts di traduzion. Ancje in chest câs, in fats, al è l’aspiet fonologjic a pandisi determinant, al pont di jessi privilegjât fintremai a chel metric.
Il letôr si dacuarzarà che esist une grande distance tra lis sugjestions dai viers Achterberg e chei de ultime vôs poetiche cjapade dentri in cheste racolte, chê di Hans Feverey. Ancje se l’implant speculatîf e solidementri filosofic de sô poesie i trasmet un caratar di celebralisim e scuretât, i siei viers a van frontâts cu la imediatece, scuasit cun lizerece, che ancje la traduzion di Faggin e à savût çumâ, purpûr a front di opzions lessicâls a voltis insolitis.
In sumis un lavôr impuartant, di grant impegn e di grande sodisfazion, o crodìn, pal professôr Faggin. E un regâl inmò plui grant pal Friûl e pai furlans, che a scugnin jessi cetant agrât.
_______________________________________________________________________________________________________________________
La schede: G. Faggin, “Melopee – Siet poetis neerlandês”, Ed. Societât Filologjiche Furlane, Udin 2014 , pp. 139 .
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it
Publicât cul sostegn de Provincie di Udin - L.R. 24/2006 - art. 26
Iscriviti a: Commenti sul post (Atom)


c: text/html

text:
La
Academie Spagnole dal Cine e à sielzût il film Loreak
tant che rapresentant dal stât spagnûl inte corse pai Oscars inte
categorie dai miôr films no par inglês. E je la prime volte che i
rapresentants de Academie a selezionin un cine dut in lenghe basche.
Cun di fat, a rompi il monopoli dal castilian al jere stât dome il
film par catalan Pa negre
di Agustí Villaronga. La sielte de pelicule di Jon Garaño e di
Josemari Goenaga e à cjapât plui di cualchidun di sorprese dal
moment che in ocasion dai Goya, o sei i premis pal cine dal stât
spagnûl, il film basc nol veve rivât a vinci. Forsit, al à
comentât Goenaga, al dipent dal fat che i selezionadôrs a àn
pensât che Loreak
si adatàs di plui al public american. Ogni an intal Paîs Basc si
produsin une disine di luncmetraçs, in medie però dome doi a son
zirâts par euskara. La vitalitât dal cine basc, che e pues contâ
su plui di sessante societâts di produzion audiovisive, e je
rapresentade ancje de cualitât dai siei curtmetraçs e dai films di
animazion.
Font:
Deia,
29/09/15;
El Correo, 30/09/15

robotstxt: allowed

filter: keep


text:
La
campagne pe liberazion di Arnaldo Otegi, pont di riferiment de çampe
indipendentiste basche, e cjape dentri ancje la Catalogne là che un
grup di personaç di prin plan dal mont politic, culturâl e sociâl
in plui di firmâ il manifest che al domande la liberazion di Otegi e
la fin de dispersion dai presonîrs politics bascs al à poiât il
lanç di une campagne dedicade in maniere specifiche ai Paîs
Catalans. Si trate di un scandul juridic grandonon che Otegi al resti
in preson cuant che no je nissune prove che al sedi mai stât un
militant di ETA, al à dite intant de presentazion de campagne
l’avocat August Gil Matamala. A nivel internazionâl, la campagne
pe liberazion di Otegi e pues contâ su la poie di oms di guvier tant
che José Pepe Mùjica, ex president dal Uruguay, Fernando Lugo, ex
president dal Paraguay, José Manuel Zelaya, ex
president dal Honduras, e Leyla Zana, prime deputade curde intal
Parlament turc, oms di glesie tant che il sudafrican Desmond Tutu e
Harold Good, president de glesie metodiste irlandese, oms di pâs
tant che Nora Morales de Cortiñas, cofondadore des Madres de la
Plaza de Mayo, e il premi Nobel pe pâs Adolfo Pérez Esquivel, oms
di culture tant che il filosof sloven Slavoj Žižek e la diretore di
La Jornada Carmen Lira.
Font:
Jornalet,
02/07/15


text:
NO PAR FURLAN… MA BOGNS. La gnove polifonie babeliche di Muguruza & Chalart 58 | Riflessions e propuestis su la autonomie dal SudTirol
La gnove polifonie babeliche di Muguruza & Chalart 58
Fermin Muguruza al è un dai personaçs plui impuartant de musiche e plui in gjenerâl de creativitât tal Paîs Basc, a tacâ de sô militance tai Kortatu e tai Negu Gorriak fintremai ai siei progjets soliscj plui resints, tra discs, documentaris, libris, fumuts e mostris. Ae fin dal 2016 al à dât fûr un gnûf album adun cul produtôr e percussionist catalan Gerard Casajús (Chalart 58) e cu la complicitât di tancj di lôr: tra chescj a son il ghitarist francoalgjerin Madjid Fahem, Joan Garriga de La Troba Kung-Fu, lis baschis La Basu e Aneguria, lis catalanis Bocadebaba, il gjamaican Skarra Mucci, la spagnule Amparo Sanchez e la palestinese Maysa Daw Il risultât al è une sauride polifonie babeliche cun fondis reggae e dub di scoltâ cun plasê dal principi ae fin. (Marco Stolfo)
Fermin Muguruza & Chalart58, ‘Black is Beltza ASM Sessions’, cd Kasba Music 2016.
Riflessions e propuestis su la autonomie dal SudTirol
Te regjon Trentin-SudTirol si resone za di un pôc di timp in cont de revision dal Statût di autonomie. Cun chê di inzornâ la suaze normative e istituzionâl, metude adun tal 1972 e disvilupade soredut tai ultins vincjecinc agns, la Provincie autonome di Bolzan e à inviât un procès partecipatîf di pueste, la cussì clamade Convenzion su la autonomie, che e varès di sierâ la sô ativitât dentri dal Istât dal 2017. Thomas Benedikter, ricercjadôr in cjamp economic e sociâl, al interven in chest dibatiment e al met dongje dâts, testemoneancis e riflessions in particolâr su la autonomie sudtirolese che e je e su chê che e covente, tra storie, competencis aministrativis, financis e economie. Une leture interessante e istrutive. (Marco Stolfo)
T. Benedikter, ‘La nostra autonomia oggi e domani. Proposte per il terzo Statuto del Trentino-Alto Adige/Sudtirolo’, Politis/Arca, Bolzan, 2017.


text:
Lutezi
Il Lutezi al è l’element chimic di numar atomic 71. Il so simbul al è Lu. Al è un element metalic dal grup di chês che ur disin tieris raris; il lutezi al comparìs associât par solit cul itri e si dopre cualchi volte in leghis metalichis e tant che catalizadôr in varis procès chimics. Il lutezi al è un metal trivalent colôr blanc arint, resistent ae corosion e stabil sul aiar e al è chel plui pesant dai elements des tieris raris. Par vie dal so alt cost di preparazion in cuantitâts consistentis, al à pôcs ûs comerciâi. Al cjate prin di dut implei in catalizadôrs pal cracking dal petroli e par reazions di alchilazion, idrogjenazion e polimerizazion. Si cjate associât a cuasi ducj chei altris metai des tieris raris, ma mai di bessôl: il lutezi al è dificil di separâ di chei altris elements e al è chel mancul bondant di ducj i 92 elements in nature. Par chest al è ancje un di chei plui cjârs: un gram di lutezi al vâl plui o mancul sîs voltis un gram di aur. Il plui impuartant minerâl di lutezi doprât in maniere comerciâl e je la monazite [(Ce, La e v.i.)PO4], che e conten il 0,003% di chest element. Il lutezi pûr metalic al è stât isolât dome di pôc, e al è tant dificil di preparâ. Si separe di chei altris lantanidis par scambi jonic (riduzion di LuCl3 anidri o LuF3 cuntun metal alcalin o alcalin-tierôs). Tant che ducj chei altris lantanidis, ancje il lutezi al è tossic in maniere lizere, e soredut i siei composcj a varessin di jessi tratâts cun atenzion. Il polvar metalic di lutezi al pues incendiâsi e sclopâ, se al ven scjaldât. Il lutezi nol à nissun rûl biologjic intal cuarp uman, ma si pense che al puedi stimolâ il metabolisim.


text:
SLOVENIE. Cemût che e funzione la citadinance in Slovenie
Intant che in Italie si discut de riforme de citadinance e su la oportunitât o mancul dal «ius soli temperât», viodìn ce che e previôt cheste leç in Slovenie.
In Slovenie e je in vore il «ius sanguinis», duncje i fîs a àn dirit di otignî la citadinance dai gjenitôrs cence tignî cont dal lûc di nassite: al baste che un dai doi gjenitôrs al sedi citadin sloven al moment de nassite dal frut o de frute. I fîs nassûts tal forest di gjenitôrs cun citadinance divierse, a puedin elei la citadinance slovene (la declarazion e ven fate dal gjenitôr sloven o, dopo i 18 agns, in maniere personâl) dentri dal 36m an di etât. Il ius sanguinis al vâl ancje in câs di adozion.
Ma la leç su la citadinance e previôt ancje la pussibilitât di deventâ citadins slovens cu la naturalizazion. La naturalizazion e pues jessi ordenarie o straordenarie (in câs di particolârs interès nazionâi), ma no je mai automatiche: e à di jessi domandade in maniere specifiche. La carateristiche principâl e je stâ in maniere legâl par un determinât periodi in Slovenie e duncje vê instaurât un leam particolâr cun chest Stât, jessisi integrât dal dut intal ambient ator e duncje jessi pront a acetâ la Slovenie tant che gnove Patrie e rispietâ il so ordenament juridic e costituzionâl. In ducj i câs si domande la cognossince de lenghe slovene (che e à di jessi dimostrade) e la presince di adeguadis risorsis economichis e sociâls.
Inte plui part dai câs la residence e à di durâ di almancul 10 agns (e cence interuzions intai ultins 5 agns prime dal inviament de domande di citadinance). In cualchi câs a son previodudis però des facilitazions e i interessâts a puedin otignî la naturalizazion in timps plui curts: i oms des citadinis slovenis (cun trê agns di matrimoni e almancul un an di residence interote – l’ultin prin de domande), i dissendents direts fin al cuart grât di emigrants slovens (un an di residence in Slovenie), i apatridi e i dispatriâts (5 agns di residence), chei che a àn finît in Slovenie i studis universitaris (7 agns di residence, e almancul intal ultin an cence interuzion).
A puedin domandâ la citadinance slovene ancje chei che a son nassûts in Slovenie e a àn simpri stât li, al otigniment dal 18m an di etât. Par ce che al tocje la naturalizazion dai minôrs, cheste e pues sucedi (in ogni câs su domande esplicite) intal moment che almancul un dai gjenitôrs al oten la naturalizazion. Se il minôr al à plui di 14 agns, al ven domandât ancje il so consens. A àn dirit ae citadinance slovene, su domande dal lôr tutôr legâl, tal câs che a sedin citadins slovens, ancje i vuarfins o i fruts che a son stâts gjavâts ai gjenitôrs biologjics.
Un cjapitul in bande al vâl par chei che a fasin part des comunitâts minoritariis slovenis intai paîs confinants cu la Slovenie, che a puedin domandâ la citadinance slovene pûr lant indevant a vivi di là dal confin. Par ce che al tocje la cognossince de lenghe slovene cun di plui, la cundizion si calcole valide se si è frecuentât lis scuelis cun lenghe di insegnament slovene (al baste ancje vê completât dome che il prin cicli di istruzion in lenghe slovene).
✒ Tjaša Gruden


text:
SLOVENIE. Un progjet internazionâl pe economie circolâr
La Associazion dai Comuns-citâts de Slovenie e je une dai socis dal progjet CircE - European regions toward Circular Economy (Regjons europeanis bande la economie circolâr) che si propon di miorâ lis politichis regjonâls pe economie circolâr midiant dal scambi di esperiencis e di buinis pratichis a nivel comunitari. Economie circolâr al è un tiermin par definî un sisteme economic pensât par podê rigjenerâsi di bessôl.
Il progjet al cjape dentri trê setôrs principâi: turisim, gjestion dai refudums e mobilitât. Chei altris socis a son la Regjon Lombardie, la Regjon Catalogne in Spagne, la Regjon de Basse Slesie in Polonie, la Provincie di Gelderland intai Paîs Bas, il London Waste and Recycling Board, il Creation Development EcoEntreprises CD2E (une agjenzie di disvilup de Regjon Haute di France) e la Citât di Sofia in Bulgarie.
Di pôc la Slovenie, dulà che il progjet al è stât inviât intal Zenâr dal 2017, e à ospitât i rapresentants dai socis dal progjet, che ur è stât presentât ancje cualchi esempli concret des ativitâts za inviadis o in program par disvilupâ la economie circolâr.
L’argoment al è stât tratât in precedence ancje dilunc dal incuintri promovût de Associazion dai Comuns-citâts de Slovenie cu lis parts interessadis (organizazions di setôr, ministeris competents, esperts e comuns interessâts). Lis ativitâts in Slovenie a varessin di concentrâsi soredut sui setôrs agricul e alimentâr, su la gjestion dai refudums e sul turisim, che a son stâts individuâts tant che chei che a ufrissin potenzialitâts plui grandis pal disvilup di une economie circolâr.
Par ce che al tocje il prin setôr, al è stât evidenziât che al sarès bon promovi la formazion di cooperativis agriculis. Cuntune cooperazion mutuâl plui largje, i piçui produtôrs a podaressin garantî une cuantitât suficiente dai singui prodots alimentârs par partecipâ ancje ai apalts publics. La azion che e ufrìs plui prospetivis in chest setôr e sarès la rivitalizazion de bande des comunitâts locâls dai cjasâi abandonâts. In Slovenie a saressin di fat plui o mancul 50.000 aziendis agriculis abandonadis li che si podaressin disvilupâ la agriculture biologjiche e il turisim vert. Un esempli concret di ativitâts za inviadis cun sucès in chest setôr a son lis „filieris verdis”: un progjet pilote che al è stât ativât inte aree di Lubiane ae fin dal 2015. Ae rêt a àn aderît za 11 coltivadôrs di Lubiane e 16 produtôrs dai contors. Tra i prossims obietîfs intal ambit dal progjet a son une marche coletive pai aliments produsûts a nivel locâl e il delineâ un model definitîf di colaborazion.
Il setôr agricul alimentâr al è leât a strent ancje al turisim. Tra lis misuris e i intervents orientâts bande la economie circolâr a jentrin di fat ancje la creazion di filieris curtis agroalimentârs destinadis massime a cui che al opere intal setôr turistic, e la creazion di une plateforme digjitâl acessibile a ducj che e meti in rêt i produtôrs alimentârs locâi e che e incentivi in maniere sistematiche la cooperazion tra i furnidôrs di servizis e di prodots verts.
Il turisim, che al contribuìs al 13% dal PIL sloven, al è in ogni câs il setôr che al ufrìs oportunitâts plui grandis pal disvilup de economie circolâr. La Slovenie e je di fat di agns orientade soredut viers il turisim vert e sostignibil. Une des ativitâts concretis in chest setôr za indreçadis bande une economie circolâr e rivuarde lis struturis ricetivis. In Slovenie al è stât inviât di pôc il progjet pilote dai albiercs difondûts, formule za consolidade in Friûl-Vignesie Julie e in Italie. Di fat, i promotôrs dal progjet, cualchi an indaûr a àn analizât tant che esemplis di buinis pratichis i albiercs difondûts in Cjargne. Il procès di creazion di une plateforme, adate pe grande part dal teritori sloven, al è dome inte fase iniziâl. Al moment, il progjet al cjape dentri sîs grups di azion locâl di diviersis zonis slovenis, tra chês lis areis di Padna, Snežnik (Monte Nevoso) e Bohinj. Dopo vê verificât tropis che a sedin in efiets lis struturis in stât di ufrî chest gjenar di servizi, al vignarà disvilupât il model.
✒ Tjaša Gruden


text:
Domenie ai 14 Avost, h 22:30
par cure dal Teatro Incerto
di e cun Fabiano Fantini, Claudio Moretti, Elvio Scruzzi
Tecniche Luigina Tusini
Produzion Teatro Incerto / CSS Teatro stabile di innovazione del FVG
Anguriade di miezegnot
Isal dome un cha si insumie che, vivint intun mont viertuāl, fūr dal so timp e fasint robis di no crodi, e al devente ridicul? O isal un eroi che nol po acetā une societāt che e dinee i valōrs alts da la cavalerie? E se dute la storie e fos contade di Ronzinant, il cjaval di Don Chisciotte, e dal Grīs, il mus di Sancio? Gjavade fūr liberamentri dal test omonim di Miguel de Cervantes, la comedie dai nestris trź e misclice, cuntune scriture esilarant, gags di comicitāt a scotedźt cun cercjis di riflessions seriis, confermant ancjemņ une volte la lōr bravure e la lōr capacitā creative.
Miercus ai 27 _ h 21.00
Leture dramatizade
Vinars ai 29 _ h 21.00
Inaugurazion e performance
Lunis ai 01 _ h 21.00
Conference-performance
Joibe ai 04 _ h 21.00
Spetacul teatrāl
Lunis ai 08 _ h 21.00
Spetacul itinerant di danze
Joibe ai 11 _ h 21.00
Film par furlan
Domenie ai 14 _ h 22.30
Spetacul teatrāl
Martars ai 16 _ h 20.30
Concert-performance
Vinars ai 19 _ h 20.30
Incuintri cun Philippe Daverio
Martars ai 23 _ h 20.30
Laboratori viert e serade di spetacul cun premiazion
Joibe ai 25 _ h 20.30
Concert
Lunis ai 29 _ h 20.30
Event multilivel
Joibe ai 01 _ h 20.30
Serade di poesie
Domenie ai 04 _ h 11.00
Presentazion dal libri di art e performance
Martars ai 06 _ h 20.30
Spetacul di teatri e musiche
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
03 febbraio 2008
Mi ilumini di mancul
4 commenti:
- ninine ha detto...
-
O scugni fati une critiche: no pe iniziative, che ancje se un poc inutile, e sensibilizze le opinion publiche su un probleme de nestre societat, ma par il fat che no val nuie studà le lus il 15 di fevrar e durant dut l'an lassa piats television, computer e cavos di telefono 24 su 24.
- 11/2/08 15:20
- Christian Romanini ha detto...
-
Mandi Ninine
tu âs plene reson: une zornade no pues risolvi il probleme se par dut il rest dal an si strasse energjie.
Ma il mâr al è fat di gotis, e si à di tacâ fasint alc, magari za ai 15 di Fevrâr, par rivâ ae fin a une ûs plui cussient de energjie ancje vie par chei altris dîs dal an.
- 12/2/08 00:06
- thermonuke ha detto...
-
Eco, tache mangje un tic mancut che je energje ancje che.... ;-)
- 12/2/08 11:52
- Edgar ha detto...
-
Il blog cun il sfont blanc al consume pui di un cun il sfont neri. Par simpri.
- 23/2/08 11:44


text:
Il " Taller de Furlan " al funzione te sede de Societât Furlane di Buenos Aires, clamade
---
A son za trê agns che al funzione, e a chest pont o pues dî come coordenadôr dal stes, che il motôr fondamentâl che lu fas movi al è l'entusiasim dai partecipants e la lôr costance regolâr tal assisti aes riunions.
...
E o capis che dut chest entusiasim al nas de propueste di chest
" Taller ": che i lôr partecipants a àn cjatât un spazi comun des lôr lidrîs furlanis, tun marc e tun clime di amicizie e cjamarance, dulà che no dome si po sintî a fevelâ e a lei in furlan, ma ancje cjantà i nestris cjants e " Vilotis ", come ancje un tango, cul acompagnament di une armoniche.
Un cafè, un taiut di vin, e ogni tant une cene in amicizie, cu la spese ( impuartant ) " ae romane ".
---
Riferintmi al ûs dal idiome furlan tal grup, si po dì che son trê tips di situazions basichis :
1) Personis che lu fevelin ben par sei la lôr Marilenghe, che lu scrivin pôc e lu lein cun cualchi dificoltât.
2) Personis che lu capissin vonde, pal fat che di fruts lu àn sintût de bocje dai lôr paris o nonos, ma che lu fevelin pôc, no san scrivilu e lu lein cun dificoltât.
3) Altris, che a son i mancul, a fevelin nome Spagnûl o Talian.
---
Par tant al significhe che se ben o cirin di fevelà plui che si po in furlan, al è inevitabil che la grant part dal svilup dal grup si lu fasi in Spagnûl.
---
Riassumint: chest " Taller " nol è un cors di furlan, cundut che i nestris sfuarçs par avanzâ te cognossince dal idiome, utilizant il bondant materiâl didatic che al dì di vuê si cjate su internet, a dan i lôr risultâts positîfs, za che si va imparânt, ancje se a.......sburtons...
Un salût a ducj voaltris, mandi.
---


text:
E veve di jessi la partide de veretât e des rispuestis. E al è stât cussì. Il pont cjapât in cjase dal Udin cuintri de Rome la setemane stade nol è stât un passut viers la Europe, ma dome un mieç stop imponût a Totti e compagnie. Cun di fat, cul Catania l’Udin al piert la partide e al viôt la pussibilitât di rivâ ae Europa League che e devente pardabon une chimere.
Rivade in Sicilie cuntune formazion di emergjence, cence tancj titolârs che a son infortunâts o scualificâts, la scuadre furlane e fâs un prin timp dignitôs, rivant a jessi ancje avonde pericolose in atac cun Merkel, cun Muriel e cun Faraoni.
Inte riprese l’Udin al patìs la cualitât plui alte dal zûc dai parons di cjase, che dongje di une buine cundizion psicofisiche a puedin zovâsi ancje dal sburt dal lôr public e dal fat di rivâ a meti la bale tal sac cun Gomez juste cuatri minûts dopo dal interval.
Di in chel moment pe scuadre di Maran la partide e je di rive jù. La “baby Udinese” si fâs cjapâ de inesperience e dal gnervôs, il Catania al vuadagne spazis e al fâs altris doi goi cun Gomez e cul ex blanc e neri Lodi.
Gol de bandiere di Muriel e nuie di plui: no son lis cundizions e nancje il timp par tornâ a dreçâ une partide che e je aromai segnade.


text:
Joibe ai 02 Avost, h 21:00
Ricercje e progjet di e cun Marco Maria Tosolini
cu la partecipazion di Giuseppe Paolo Cecere (Dramsam)
Videoproiezions
In Aure Elemire Zolla, citant cinc lūcs dal mont dulą si po vualmā ancjemņ un aiar mistic, al menzione Aquilee. Alfa ideāl di un viaē intor al mont, lant daūr da lis olmis archetipis da lis lidrīs dal sacri, la conversazion in forme di spetacul al scandaie cualchi aspiet dal sincretisim leāt diretamentri cu la nature dal sacri. Il percors tirāt, insiorāt di documents di audio-video di une vivece e ecezionalitāt straordenariis, al insistarą sul ribaltament dai valōrs sacris come at estrem par la calade ad infera da lis realtāts rituāls. Dut al cjaparą tant che ponts di riferiment aspiets archetipāi di cualchi civiltāt arcaiche e sincretiche dal mont fasint un zīr che al puartarą il viazadōr propit a Aquilee par locasion dal teribil Episcopello
Miercus ai 25 _ h 21.00
Presentazion-dibatit dal gnūf libri (progjet Colonos)
Sabide ai 28 _ h 21.00
Inaugurazion da la mostre di Marco De Luca
Martars ai 31 _ h 19.00
Inaugurazion da la mostre coletive di mosaic contemporani
Martars ai 31 _ h 20.00
Inaugurazion da la gnove opare sīt-specific
Martars ai 31 _ h 21.00
Spetacul teatrāl cul Teatro Incerto
Joibe ai 02 _ h 21.00
Conversazion in forme di spetacul di Marco Maria Tosolini
Lunis ai 06 _ h 21.00
Spetacul di teatri-musiche par cure di Massimo Somaglino
Tramis sacris, dissonancis profanis
Miercus ai 08 _ h 21.00
Progjet musicāl par cure di Giovanni Floreani
Martars ai 14 _ h 21.30
Fieste-spetacul par i 30 agns dal Teatro Incerto
Esperiencis religjosis, dal siamanesim a la comunitat paleocristiane di Aquilee
Joibe ai 16 _ h 21.00
Conference par furlan di Franc Fari
Incuintri cun Philippe Daverio
Lunis ai 20 _ h 21.00
Conference
Relits dal naufragji aquileiźs
Joibe ai 23 _ h 21.00
Conference-concert di pre Sef Cjargnel
Lunis ai 27 _ h 21.00
Spetacul-premiazion dal concors par un romanē in trź riis
Joibe ai 30 _ h 21.00
Incuintri cun Victor Ugo Paz Alvarez Ichu (Perł)
Sabide ai 01 _ h 17.00
Workshop cun Victor Ugo Paz Alvarez Ichu Dopo cene, contis indigjenis ator dal fūc
Domenie ai 02 _ h 16.30
Esplorazion dai mosaics da la Basiliche di Aquilee cun Gabriele Pelizzari
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Un event ecezionâl pal Friûl e pe culture furlane. Lunis ai 26 di Otubar, tor dîs e mieze di gnot, in viertidure de setemane di trasmissions televisivis dedicadis a Pier Paolo Pasolini, a cuarante agns de sô muart, Rai 5 e fasarà viodi la version complete par furlan, cui sottitui par talian, dal spetacul ‘I Turcs tal Friul’ di Pasolini, che al jere stât presentât ai 26 di Avost dal 1996 tal curtîl dal Agriturisim ‘Ai Colonos’ di Vilecjasse.
E jere stade une des ultimis replichis di un lavôr teatrâl che, mediant de regjie maraveose di Elio De Capitani, des musichis di Giovanna Marini e di une cuarantine di atôrs su la sene, al veve vût un sucès straordenari di critiche e di public, par merit de produzion che e veve cjapât dentri il Teatri dal Elfo di Milan cu la Bienâl di Vignesie e il Teatri Stabil di Triest.
Di chel spetacul, che no si dismentee e che al veve vût la sô sene naturâl intun curtîl contadin e su la tiere rude di glerie, sot de lûs naturâl di un amont e cuntun burlaç che al jere daûr a rivâ, e je restade testemoneance intun video editât da l’associazion culturâl Colonos, che al à dentri la regjistrazion video cu la regjie di Remigio Romano. Pe version televisive il document video al è stât restaurât, doprant tecnologjis modernis e cu la supervision di Elio De Capitani.
E je la prime volte, dopo dal film ‘Maria Zef’ che al fo trasmetût de Rai tal 1981, che la lenghe furlane si presente e si mostre intune maniere cussì prestigjose ae grande platee taliane e si palese cuntun progjet artistic e culturâl che al à un profîl altissim.
‘I Turcs tal Friul’ al tornarà in onde su Rai 5, in repliche, miercus ai 28 di Otubar a 11.40 a buinore.


text:
Si distudin lis lûs di San Siro e si distude ancjemò prin la lum dal Udin, che a Milan cuintri dal Inter al zuie une partide smamide. La ultime di campionât e je une delusion pal zûc e pal risultât: tancj goi cjapâts e nuie diesim puest in classifiche. Anzit, ae fin te graduatorie la scuadre di balon furlane e sbrisse al puest diesim tierç.
E sì che la partide no tache nancje mâl. Lis gnovis che a rivin di Marassi, là che il Napoli al à vinçût cu la Sampdoria, a sono une motivazion in plui pai blancs e neris par sierâ las stagjon in bielece e tentâ di jonzi chel plaçament in graduatorie che al somee ancjemò a puartade di man, cuntune vitorie cul Inter. Di chê altre bande però e je une scuadre che e à un grum di robis (ancjemò di plui de nestre…) di fâsi perdonâ dai siei tifôs e no pues permetisi di fâ brutis figuris. Cussì, denant di un Udin ordenât ma cui zîrs dal motôr bassuts, l’Inter al prove daurman a sburtâ in verticâl e dopo cinc minûts al rive il gol di Eder: acelerazion di Santon e cross pal atacant di divignince brasiliane, che al bat Scuffet.
La reazion dal Udin no si fâs spietâ e si viôt tes conclusions di Angella e di Zapata, che però a son fûr bersai. L’Inter al zonte une ponte di cinisim e salcor ancje di tristerie e al torne a segnâ. Eder al lasse par tiere Heurteaux – ma l’arbitri Di Paolo dulà isal e dulà cjalial? – e al servìs Perišić, che le bute dentri. Delneri si inrabie cul diretôr di gare e al prove a mudâ la muse tatiche de scuadre, cun di plui che al scugne clamâ fûr propit Heurteaux, intant che l’Inter al sburte ancjemò cun Perišić e po cun Brozovič, che al segne il tierç.
Sierât il prin timp cuntun tentatîf di Matos e une altre conclusion fûr bersai di Perišić, la seconde frazion si vierç cuntune gnove par bande: Nagatomo par Medel e Badu al puest di Jankto. Dentri di mancul di dîs minûts al rive il poker dai interiscj, ancjemò cun Eder su assist di Perišić, che i van daûr une iniziative pôc precise di Zapata e un pâl di Palacio.
Il ritmi al cale, l’Inter si contente e si rive tal ultin cuart di ore, cuant che finalmentri ancje l’Udin al rive a segnâ. Il gol de bandiere lu segne Balić, par sigûr il miôr dai blancs e neris, che al vuadagne un balon parât fûr de difese interiste e lu tire in ouarte cun fuarce e cun precision. Il gol furlan al torne a meti in vore la gjostre des segnaduris. A rivin cussì l’autogol involontari di Angella, che i sbat intor e po e va in puarte un cross di Kondogbia par Nagatomo, e il cinc a doi firmât di Zapata.
La stagjon e finìs achì. E podeve lâ miôr, ma sul imprin dal campionât al someave che e podès jessi piês ancjemò. Par chel, in cualchi maniere, o podaressin ancje stâ contents.
L’impuartant al è che pal an che al ven lis robis a ledin miôr, a tacâ de conferme di Delneri in bancjine e de disponibilitât di une scuadre competitive in ducji i reparts.


text:
Conte n. 99
mercoledì 13 gennaio 2010
Conte di peraulis muartis
Conte n. 99
6 coments:
-
-
Conte che ti conte e il fi di Diu al fa une gambadorie al pari - al s'insumeave di jessi lontan, di cori vie - e Diu... dismot e strabucjant le barbe, al scolte il fi che... - O pari, sempitern che tu fevelis il mond, cjale che me mari e berle, che lis femenatis virgins...
- O ai capit, frut di un frut cal no esist. Cumò o proviodarai a dile in marilenghe.
- Bon, alore o tornarai a durmì.
ps - Di Suald: bielissime!
- 11/05/12, 12:59
-
-
lu ai benzà scrit di une vite, il bilietut di meti su le tombe di Rabbi Low (e disin che po il desideri si invere): parcè che ducj i Golèm de storie ( les regjes, les glesies - cun liberisims e dogmis) e scjafoin l’avignî di Adam.
e Diu si lagne ancjemò, si lamente di un continui: ma e son sorts.
intant Jehuda Liwa Ben Becalel al continue a cjalâ cun misericordie i soi pipinots.
ma chest istât o voi a pît a Josefov: a puartâlu su chê tombe.
cuissà mai.
°°°
conte biele profonde
ancjemò
el fari
- 12/05/12, 10:00
-
-
Al sares biel che tu lassis a Josefov.
In tal là, viarz il cur e le cognošince, tal tornà ten cont dut, par dopo danus le poesie. Cheste volte no sta bati i fiers, lasse che il lavor lu fasedi je e il so misteri.
Fantastico sentire come la poesia cresce
Mentre io mi ritiro.
Cresce, prende il mio posto.
Mi toglie di mezzo.
Mi caccia via.
La poesia è pronta. (T. Tranströmer)
- 13/05/12, 07:03
- Jaio Furlanâr ha detto...
-
Ce ao da dî? Forsit o ai di scusâmi chi soi un cence diu e che mi ven tal cjâf le ultime pagjine chi ai leût dal Journal de Delacroix in Maroc, ven a stâi, i marochins che a obleavin i ebreos e i stranîrs a gjavâsi lis scarpis par passâ dongje di une moschee e il lôr crodi che une preiere scrite in tune scugjele di âghe a bastave a fâ de âghe une medisine par dâ ai malâts. Duncje o cjali cheste conte cun condiscendence par vie de marilenghe ma cun difidence par vie dai nons di dius che van e vegnin jenfri lis riis seben chest diu achi al mi somee plui simpatic par vie che le conte mi met in condizion di acetâlu come un diu forest e che a met in evidence le sparizion de marilenghe.
Cui ch'al vegnarès a savê chi soi stât tirât sú jenfri toniis di plevans e cotulis di munie al puedarès disimi chi ai di vergognâmi e chest lu fasarès cun fierece parcé che lant ator pal mont, prime mi vergognavi di crodi e cumò, il scuegni vergognâmi di no crodi al puès sei ancje un plasê.
Mi scusi duncje cul scritôr e cui letôrs chi sburti a dîmi le lôr se ju ai mâl tocjâts e zontâ almancul un coment pal scritôr se a son stâts ben tocjâts.
- 15/05/12, 15:51
-
-
Ma no, ce scusasi!
Nančhe jo no vares nuje di disi.
Ma cheste a je una preseôse circunstance par diti che jo no ai mai crodut che Diu al sedi possidence de glesie e soredut de glesie dai possents.
No, no le viodin tal stes mûd, parcè che jo, no come te, o crôd e non doi impuartance a jessi tal just, parcé che no jè, par me, une question di justece.
Mandi
Rossella
- 15/05/12, 22:58
- Jaio Furlanâr ha detto...
-
Si puès duncje sei compagns tal fâ ancje si sin diferents tal pensâ. Jo o varès une morâl cence religjon e tu une morâl cence glêsie. Dut al consist tal savê ce ch'al é ben o ce ch'al é mâl par un ch'al crôt e un che nol crôt sperant che lis diferencis no sedin contraditoriis.Mandi e buine zornade a ducj...Ancje a di chei che a crodin:-)
- 16/05/12, 06:45


text:
Al sucêt avonde dispès che lis libreriis no sedin dome puescj là che si comprin i libris.
Un esempli, in chest sens, al rive de librerie Belgravia di Turin, che za di agns al è un lûc di incuintri e un spazi di promozion culturâl vivarôs.
Al baste fâ un scjampon in Vie Vicoforte 14, in Borgo San Paolo, o dâ un cuc ae sô pagine facebook par rindisi cont di chest.
A son almancul doi o trê i apontaments setemanâi: conferencis, presentazions, cors e altris iniziativis.
Tra chescj si pues segnalâ chel di doman, ai 16 di Fevrâr, aes 6 sore sere, cu la presentazion di “Trappola a Porta Nuova”, il cuart libri dal scritôr turinês Rocco Ballacchino: un zâl ambientât inte Turin dal dì di vuê.
Par savênt di plui: libreria.belgravia@gmail.com.


text:
E je tacade la edizion 2015 dal Salon internazionâl dal Libri di Turin. Ancje chest an alì dal Lingotto une des nestris ativitâts preferidis e je chê di lâ a cirî alc di bon e di furlan. Magari cussì no – e su chest si cjatìn in cunvigne cun ce che al diseve îr in cont dal argoment Massimiliano Santarossa a Radio Onde Furlane – cheste ricercje no rive a jonzi grancj risultâts, stant che o pensìn che si podarès viodi tant di plui di ce che al nas intun teritori cussì siôr di creativitât, di diversitât linguistiche e culturâl, di int che e scrîf e di int che e lei. Cun dut achel, o podìn dî cun plasê che nol è propit il desert e che anzit tal program dal Salon si rive a cjatâ alc di interessant ancje cun cheste cjaladure.
Al è par sigûr il câs dal apontament di vuê, ai 16 di Mai, a misdì alì dal spazi de Regjon Piemont te Sala Argento, là che al vignarà presentât il gnûf libri dal poete e scritôr furlan e babelic, Maurizio Mattiuzza, dal titul La Donna del Chiosco sul Po.
Nol è un câs che cheste publicazion e vegni screade propit achì, stant che propit cuntune selezion des poesiis che si cjatin cumò dentri di chest libri Mattiuzza al veve vinçût la edizion dal an passât dal concors leterari InediTo – premio Colline di Torino e la stesse publicazion e va daûr di chê vitorie. Cun di plui, cun altris tocs di cheste ricuelte il poete e scritôr, za esponent dal grup poetic dai Trastolons e di cuasit vincj agns incà autôr di viers e di tescj biei di lei e plens di significât, par furlan, par talian o tal dialet de Valsugana, al jere rivât in finâl tal Premi Mario Soldati, cemût che o vevin contât in chê ocasion.
Chê dal Lingotto no je la uniche ocasion par viodi e sintî Mattiuzza di chestis bandis cul so gnûf libri. Cun di fat une altre presentazion le fasarà usgnot a vot sot sere in place Umberto I a Chieri, dentri dal program dal Salone OFF e dongje de premiazion de edizion di chest an di InediTo – premio Colline di Torino.
‘La Donna del Chiosco sul Po’ e conferme la fuarce narative e evocative de scriture sute, minimaliste e in chel stes visionarie di Maurizio Mattiuzza. Dentri dal libri, i viers dal autôr, che a son par furlan o par talian o tal dialet de Valsugane, a cjapin sù ancje une vieste asturiane e slovene cu lis traduzions di Martin Lopez Vega e di Jolka Milič.
La gnove publicazion e rive dopo des racueltis ‘La cjase sul ôr’, ‘L’inutile necessitâ(t)’ e ‘Gli alberi di argan’ e di altris progjets che a tocjin la scriture, la leture e la musiche, par esempli tal disc ‘Tiere Nere’ fat cun Lino Straulino.


text:
DI SCJAS IN SCJAS: I TARAMOTS INTE STORIE FURLANE. 1278 – 1279: i trê scjas
E chest colp a son trê lis patafadis in pôc plui di un an: si tache ai siet di Avrîl dal ‘78 e si finìs ai vincjecuatri di Avrîl dal ‘79: tal mieç il vincjecinc di Zenâr, cuasi un avertiment, par no dismenteâsi e tignîsi pronts al piês. Une sdrondenade plui fuarte e crude di chês altris. An di passion e di pôre vie par dute le Patrie duncje, regjistrât di tancj autôrs impuartantons, no dome furlans, tant che Antoni Muratori, Francesc di Manzan (1858), e soredut la Croniche di Julian, une opare une vore interessante, che e passe sot il non di Annales Foroiulienses, là che si contin i fats plui memorabii in Friûl dal 1252 al 1315, cu la zonte des notis di Pieri Passarin (dal 1343 al 1364) che cun dute la solenitât monastiche scrite par latin, che ancje in lenghe furlane e manten la sô dramaticitât fuarte, sunant cussì: «intal an dal Signôr 1279, une setemane prime che al finìs il mês di Avrîl, inte fieste di Sant Zorç, prime sul imbrunî e po dopo, pe seconde volte, intal cûr de gnot, cuant che i fradis a cjantin madins, al fo un taramot cussì grant che diviers cjistiei a colarin e a forin tancj a murî».
Zuan Francesc Palladi dai Ulîfs, intes sôs storiis dal Friûl (1660), nus ricuarde ancje lui che chest colp al puartà dams une vore impuartants, sì che la basiliche za riviodude dal progjet di Popon e fo cuasi dal dut sdrumade par tiere. Ancjemò une volte un simbul fuart di fede e di identitât cjapât di smire dal Orcul, come che nus conferme Jacopo Valvason di Manià, inte sô famose Descrizion dal 1568. Informazion golose di chest taramot si cjatile ancje tal catapan di Cjavalì, là che si conte di un ciert Narducius de Cabalicco che al domande ae glesie di Sant Leonart novante liris di monede, dant in fede tant che pegn cinc cjamps di arâ, un patrimoni, «ut reparet ruinam factam a terremotu in sui aedibus funditus destructis», ven a stâi par meti man aes sôs cjasis dal dut slacadis intun grum di rudinaçs. Mi pâr di viodilu Narducius, Nardin par furlan, che al impegne dut ce che al à devant di un nodâr di Udin, innomenât Sâr Fidrì, par tirâ sù la cjase, par no dismenteâsi de lidrîs plantade plui tal cûr che no inte tiere. Al met sul plat une fortune pûr di garantîsi di podê restaurâ il cuviert dai siei vons, par se e pe sô famee. E cuissà mai ce tancj come lui, che di râr la storie nus consegne, e i lôr nons a scuegnin jessi sgarfâts fûr dai documents che nus contin de int comun, come nô, che no si è pierdude di coraç, che à vude la fuarce di crodi e di resisti. Magari ancje plui dai sorestants.
Chei che a àn fat come il patriarcje di chel moment, Raimont Torian (1273-1299), di divignince milanese, che al scjampe vie in Langobardie, a Lodi, bandonant il Friûl par ducj i doi chescj agns, forsit pensant che l’Orcolat nol varès tant gradît un Princip talianot. E par sei sclets, nol fâs propit une biele figure cu la sô int, che il pastôr al varès di viodi des sôs pioris propit intal moment di pericul plui grant, cence bandonâlis inte bocje dal lôf. Tal 1279, i apalts dai dazis di Glemone, de Scluse e di Tumieç a forin concedûts a marcjadants di Florence, che a cjapin cjase ancje a Udin, Cividât, Acuilee, Sant Denêl, Sant Vît, Pordenon.
Cheste e sarès une ocasion interessante di ricercje, une strade gnove e mai prime tant sperimentade dai storics, par lâ a cjatâ fûr cronichis e notis scritis di lôr, dal sigûr testemonis di chês zornadis, marcant su cualchi pergamene o cjarte di un tacuin sugjestions e pinsîrs che a podaressin jessi une vore interessants par ricostruî la vite cuotidiane di chei dîs. Fadie e fuarce. Fin tal 1301, cuant che un altri scjas trement al screarà il secul XIV: un colp sul fâsi de albade, un altri tor des trê dal dopodimisdì e l’ultin a ore di jespui. A Cividât taramot e tampieste, cun grignei grancj tant che ûfs di gjaline. Come une rabiose sentence a preparâ il stomi par chel annus horribilis, il 1348, là che vuere, peste, taramot e fam insiemi si daran la man al galop vie pes contradis de nestre Patrie. Ma cheste storie le contarìn la prossime volte. ❚
✒ Agnul Floramo


text:
Lenghe Furlane
GDB TF - grant dizionari bilengāl talian-furlan
DOF - dizionari ortografic furlan in linie
COF - coretōr ortografic furlan in linie
CFL 2000 - Centri Friūl Lenghe 2000
OF - Cooperative di Informazion Furlane
Comitāt 482 - comitāt pai dirits linguistics dai furlans
Internazionalitari - minorancis nazionāls de Europe
RTR - Radio Television Svuizare Rumance
Lia Rumantscha - associazion pe promozion de lenghe rumance
Lenghe Ladine
Noeles - informazion ladine in line
SPELL - ufici di planificazion linguistiche ladine
La Usc di Ladins - setemanāl in lenghe ladine
Radio Gardena - radio in lenghe ladine
Lenghe Bretone
Diwan - scuelis in lenghe bretone
Ofis ar Brezhoneg - Ufici pe lenghe bretone
Lenghe Galiziane
A Mesa.. - Associazion pai dirits linguistics
Secretarķa.. - segretarie dal guvier galizian pe politiche linguistiche
Vieiros - Cuotidian informatic in lenghe galiziane
Lenghe Catalane
Tv Catalunya - Television Catalane
Avui - cuotidian in lenghe catalane
Vila Web - cuotidian catalan in linie
Termcat - centri terminologjic catalan
Lenghe Ocitane
Calandretas - scuelis bilengāls ocitan-francźs
Occitans - gnovis de Ocitanie
La Porta d'Oc - portāl su la lenghe ocitane
Lenghe Galese
Bwrdd yr iaith Gymraeg - ufici pe lenghe galese
Lenghe Gaeliche Irlandese
Gaelport - portāl de lenghe gaeliche irlandese
Gaeilge.ie - ufici pe lenghe gaeliche irlandese
Lenghe Gaeliche Scozese
My Gaelic - portāl su la lenghe gaeliche scozese
Bord Na Gaidhlig - ufici pe lenghe gaeliche scozese
BBC Alba - Radiotelevison publiche par gaelic scozźs
Lenghe Sarde
Tempus nostru - informazion in lenghe sarde
Diariu Limba - informazion in lenghe sarde
Europe
EBLUL - ufici european pes lenghis mancul pandudis
Euromosaic - rapuart su lis minorancis linguistichis inte U.E.
Mercator Education - centri di ricercje su lis minorancis inte U.E.
Eurolang - gnovis su lis minorancis inte U.E.
Dizionari ortografic Furlan. Plui di 38.000 lemis dal talian al furlan e dal furlan al talian. Grafie uficiāl e lenghe furlane di riferiment. Comprilu ca di noaltris!
Cors di grafie furlane. Une formulazion clare e sintetiche des regulis di grafie uficiāl de lenghe furlane, cun esercizis e soluzions e un cd par i detāts. Comprilu ca di noaltris!
email: info@serling.org
tel. / fax : +39 0432 649131
p.i. 02203350307


text:
Domenie ai 04 Decembar, h 17:00
Inaugurazion
domenie 4 di dicembar a cinc dopomisdě
Museu Etnografic dal Friűl
Palaç Giacomelli, in Borc di Grazzan 2 a Udin
La fotografie di Sergio Scabar e je une fotografie di ogjets e in cheste ocasion particolâr e jentre tune relazion suturne ma elocuent cui ogjets che a son conservâts tal Museu Etnografic dal Friűl. Il rapuart che lis imagjinis elaboradis dal artist gurizan a intindin di imbastî cui documents da la culture materiâl furlane nol č di stamp ilustratîf ni descritîf, ma pluitost analogjic e metaforic: l’intindiment al č chel di fâ saltâ fűr l’oportunitât di une riflession di plui sul significât plui autentic dai ogjets in mostre e parimentri sul chel dai ogjets rapresentâts intune relazion strente, e dal dut necessarie, fra passât e presint, fra storicizazion e urgjience da la contemporaneitât.
Lis fotografiis di Scabar, elaboradis su nivei bas e profonts in gracie da lis tecnichis rafinadis di svilup e di stampe che lis rindin unichis, a jentrin cun discrezion jenfri i materiâi in esposizion, e si mimetizin biel a pueste tal contest. E sarŕ une vore dal visitadôr atent chę di scuvierzi sale dopo sale e soredut ricognossi in ognidune un invît a lâ insot, di lŕ di ogni aparince, rivant a viodi oltri il limit minimâl da la percezion e rifletint sul sbrissâ vie dal timp e di tantis esistencis che propi tai ogjets plui modescj e plui amâts a ŕn lassade la olme da lis lôr strussiis, dai lôr afiets e dai lôr insiums. Dut chest nol č dal sigűr tal segn di une nostalgjie acritiche e sentimentalistiche, ben pluitost ta la consapevolece che l’art e ŕ sens propit parce che nus ufrěs une ocasion par capî miôr la vite.
Angelo Bertani
...............................................
SERGIO SCABAR
Sergio Scabar al č nassűt tal 1946 a Ronchi dei Legionari (Gurize), dulŕ che al vîf e al lavore. Al ŕ tacât a interessâsi di fotografie ancjemň dal 1964. Dal 1966 al 1974 al ŕ partecipât a diviers concors nazionâi e internazionâi doprant la fotografie soredut cu la finalitât di conte e di reportage.
Po dopo, tai agns ’80, la sô ricercje e ŕ fat une svolte, par vie che la figure umane e je sparide ta lis sôs oparis e il so interes si č concentrât su la nature e la concetualitât.
Cu la vore “Il teatro delle cose” tal 1996 al ŕ scomençât a praticâ un gjenar di stampe alchemiche cui sâi di arint “esemplâr unic”. La maniere di lavorâ, une vore particolâr e tarade su nivei bas, e emerç ancjemň di plui in confront a lis oparis precedentis: al jentre il contat cui materiâi, l’imparonâsi cui metodis, cu la meticolositât e cui timps dal lavôr artigjanâl, utilizant rapuarts chimics e sensoriâi, metűts adun ta la ricercje da la essence da la creativitât.
Tal 2003 il CRAF i ŕ dât il Premi “Friuli Venezia Giulia Fotografia”.
Tal 2008 al č stât publicât il volum “Silenzio di luce “ (Marte Edizioni) e tal 2010 l’associazion culturâl Colonos e ŕ publicât il libri “Cidinôrs”, cun tescj trilengâi par furlan, talian e inglęs.
MOSTRIS PLUI IMPUARTANTIS
1978 Galleria Forum Trieste, 1979 Galleria Nuovo Spazio2 Vignesie, Incontri Internazionali di Fotografia Prato coll., 1985 Galleria Plurima Udin, 1986 Circolo Filologico Milan coll., 1990 Galleria Exit Gurize, 1998 Arte Studio Clocchiatti Udin coll., “Oggetti del desiderio – Natura morta” Palazzo Costanzi Triest coll., Studio d’Arte Bassanese Trieste. Rassegna Libro d’Artista Grisignana (HR) coll., 1999 “Bel Tempo – Fine Weather” Ludwig Museum Budapest (H) coll., Studio d’Arte Clocchiatti Udin, Didivuč Associazion Colonos Vilecjasse di Lestize (UD) coll., 1999 Centro d’Arte Grigoletti Pordenon, 2000 Galleria Nuova Artesegno Udin, 2002 Juliet –Parco Foundation Casier (TV), 2003 “Trieste una cittŕ sospesa” Graz (A) coll., Palazzo Frisacco Tumieç (UD), Villa Ciani Lestŕns (PN), Galleria Juliet Triest, 2004 Galleria La Roggia Pordenon, Galleria D’Arte Contemporanea Spazzapan Gradiscje d'Isonç (GO), 2005 Galleria Lipanje Puntin Triest, par cure di Philippe Daverio “Tempo Fermo” Castello di Grumello (BG), “Primaluce” Mostra Internazionale di fotografia Ancona coll., “Un monde non –objectif en photographie” II Galleria Thessa Hoerold Parigi coll., a cura di Philippe Daverio “57° Premio Michetti Laboratorio Italia” Francavilla al Mare coll., “In Hoc Signo La Croce nella fotografia” Pordenon coll., 2006 Photo Art Gallery La Batana Rovigno (HR), 2007 Arte Studio Clocchiatti Udin, Associazione Culturale Acanto Bertinoro (FC), Biblioteca Statale Isontina Gurize, 2008 Galleria Lipanje Puntin Rome, Centro Arti Visive “La Castella” Motta di Livenza (TV), Biennale di Alessandria “Shapes of Time” Alessandria coll., 2009 “Kaleidoscope d’Italie” Centre d’Art Dominique Lang Dudelange (L) coll., a cura di Peter Weiermair “Nella luce di Morandi” Galleria Goethe Bolzan coll., 2010 "Cidinôrs" a San Vît al Tiliment par Avostanis e par cure da l'associazion culturâl Colonos
Domenie ai 04 _ h 17.00
Mostre fotografiche di Sergio Scabar
Ass. culturâl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Baluarts
Riflessions su la sorevivence de marilenghe
La blogosfere dai blogarìns no je vivarose nome tant che presincis ma ancje di sponts.
Ninine la discussion stiçade di cîl glaçât su cuâl ise la zone furlanofone par cumò plui protezude.
«Il Friûl di mieç, val a dì, pais come Cjampfuarmit, Puçui, Pasian e, parcè no, il me stes Comun, à n une proprietât che non podin dineâ: a saran lâultin puest dulà che la lenghe vignarà tocjade di chei altris.»
Il Friûl centrâl come che al dîs lui? O la Cjargne? O dutis compagnis sot il bombanrdament televisîf?
30 Tuesday Oct 2007
Posted friûl, friulano, friuli, furlanin


text:
Peraule di MAXPOTTER
THE HOST DIDNT UIN – VERGOGNE
Il Far East 2007 di Maxpotter
La vergogne plui dure e pure al cole denat de ultime edizion dal cine da nuulis di drago.
Il film cal vares vut di vinci, the host, la storie di un calamr gigant grant come un camion, no l’è nancje rivat trai prims tre.
A qualchidun gi sivilaran lis uarelis, parcjè che chist autentic capolavoro corean non jà vut el suces cal meretave e la juste considerazion de bande di chiste generazion di cagons e di finc inteletuai cence nobiltat dal cazzo!
Al party conclusiv, int une lateral di vie grazzano, jo il talpa e le so morose, forsi un pel plens, ma ere just cusì, vin dit ale organizazion se che pensavin dal risultat final di cheste farse, e vin visat a ducj le storie di chist mostro cal cjapave a testadis bagnans incredulos curint come jankulosky sule fase quintri il manchester, pedeant scoris radioativis e copant frutis rincoglionidis.
Leit a vore, the host par simpri tai curs di ducj, e poc impuarte se nus an butat fur dal teatro, le nestre proteste jè stade sostignude di plui di cualchidun, tipo il rex e auanagana!No monadis.
07 Monday May 2007
Posted peraule di maxpotterin
Peraule di MAXPOTTER


text:
Vuê al è l’inovâl dal Orcolat, la prime scjassade di taramot che e sdrumà il Friûl.
Ogni an cheste date e je ocasion di riflessions, di ricuarts e avonde dispès ancje di peraulis a slas.
Si limitìn a dôs segnalazions: il museu TiereMotus, metût adun a Vençon tal Palaç Orgnani Martina, e il libri di Igor Londero, Pa sopravivence, no pa l’anarchie. Forme di autogestione nel Friuli terremotato: l’esperienza della tendopoli di Godo (Gemona del Friuli).
A son segnalazions che a valin par vuê, par vie che si lein cun chê dì dal 1976 e cun chês dai 11 e dai 15 di Setembar di chel stes an, ma che a son simpri buinis par une visite o par une leture.


text:
Il Grant Dizionari Bilengâl talian-furlan (GDBtf) cumò al è ancje a puartade di Iphone, Ipad, tablet e smartphone. In graciis di une gnove aplicazion volude de ARLeF (Agjenzie Regjonâl pe Lenghe Furlane) e disvilupade dal CLAAP (Centri di Linguistiche Aplicade ‘Agnul Pitane’) si podarà consultâ il GDBtf no plui dome midiant dai volums di cjarte, dai cds o dai computers, ma ancje cui struments tecnologjics mobii iOS e Android.
La App dal GDBtf si pues discjamâle a gratis. Cussì, a puartade di man, e je la pussibilitât par ducj di vê un acès diret ai miârs e miârs di lemis contignûts intal GDBtf, publicât intal 2011 e po ancjemò inzornât e inricjît. Cun di plui, e je stade rinovade ad implen ancje la grafiche, juste cun chê di permeti une leture plui semplice e svelte cun ducj i struments.
La fruizion dal GDBtf midiant de App e deventarà ancjemò plui pronte propit cul doprâle, par vie che plui che si lu consulte e plui il program si sveltìs, stant che al memorize – volte par volte – ducj i lemis cirûts.
Cu la App, in maniere periodiche, si varan ancje i inzornaments e lis informazions su lis ativitâts de ARLeF in cont des azions e des iniziativis a pro de difusion de lenghe furlane e dal ricognissment concret dai dirits linguistics dai furlans.
La App e je stade presentade îr a Udin, tal palaç de Regjon, cui intervents dal president de ARLeF, Lorenzo Fabbro, dal president dal CLAAP, Luca Peresson, e dal president de Comission culture dal Consei regjonâl, Vincenzo Martines.
Tal so intervent Fabbro al à marcât che «Lis lenghis si evolvin, tant che la societât contemporanie, e ancje i struments linguistics a scuegnin par necessitât stâ al pas cui cambiaments e cu lis dibisugnis gnovis che a saltin fûr. Chest al sucêt ancje pal furlan e pai struments che a permetin di doprâlu in maniere normâl e moderne.
Martines al à ricuardât che propit lis minorancis linguistichis e la lôr tutele a son par sigûr une des fondis de autonomie speciâl de Regjon Friûl-VJ e al à palesât il so preseament pe App, che in chel istès e je un strument che al zove ae difusion de lenghe furlane e une rapresentazion concrete de vision strategjiche e che e sta daûr de politiche linguistiche metude in vore tai ultins agns.
Par Peresson, che al à mostrât lis funzions e lis potenzialitâts de aplicazion,«Cun cheste app il furlan al è ancjemò plui dongje de int, compagn di dutis chês altris lenghis dal mont». Par chel, al à zontât, «events di cheste fate, pluitost che jessi “celebrâts”, a varessin di jessi calcolâts propit tant che un fat normâl».


text:
Il Gjapon (日本 Nippon o Nihon; in maniere uficiâl, Stât dal Gjapon, 日本国 Nippon-koku o Nihon-koku) al è un stât insulâr in te Asie orientâl. Il Gjapon al si cjate tal ocean Pacific, a Est dal Mar dal Gjapon, e al si slungje dal Mar di Okhotsk tal Nord al Mar Cinês Orientâl tal Sud. I Kanji ch'al fan il non dal Gjapon al vuelin dî "la origjin dal soreli", e il Gjapon al è spes cjamât "le tiere di soreli jevât".
Il Gjapon al è un arcipelac vulcanic di 6'852 isulis. Lis cuatri isulis plui grandis al son Honshu, Hokkaido, Kyushu, e Shikoku, ch'al fan su il novantesiet par cent de tiere gjaponês. Il Gjapon al à 126 milions di abitants, che al fan dal Gjapon li decim stât tal mont par popolazion. Le capitâl al è Tokyo, dulà che vivin 13,6 milions di personis, che al deventin 35 milions cuand che si conte le aree metropolitane.


text:
FRIULI DOC PAR FURLAN
Doc par ducj... ancje pai fruts
Al è timp di FRIULI DOC. Te edizion numar 20 de innomenade kermesse enogastronomiche, ancjemò di plui che tai agns passâts, al è ancje un pôc di spazi pe lenghe furlane, pe produzion culturâl par furlan e par une riflession in cont dal rapuart tra lenghis, produzion agroalimentâr, disvilup sociâl e economic, turisim e promozion dal teritori.
Par iniziative di Furlan in Comun, il Sportel pe Lenghe Furlane dal Comun di Udin, e de ARLeF, la Agjenzie Regjonâl pe Lenghe Furlane, e cu la colaborazion di altris sogjets, a tacâ di Radio Onde Furlane, de Cooperative SerLing e dal IALFVG, al è stât metût adun un program di events e iniziativis dal titul Friuli Doc par Furlan.
Il cartelon, cemût che al sclarìs ancje il sproc Doc par ducj... ancje pai fruts, al ten dongje incuintris, iniziativis di comunicazion, leturis animadis e altris apontaments dedicâts ai zovins e ai frutins.
Il program, che si pues leilu achì da pît, si pues ancje discjamâlu in formât pdf.


text:
Des stradis che a scjavacin i borcs abitâts si pues rivâ li de aree interne de roste dal flum Tiliment.
Une aree che e à un jet cuntune largjure di claps, scjavaçâts di canaluts che, tal timp des ploiis, si zontin fintremai a meti adun un grant cors di aghe. A man drete e a man çampe dal jet e je presinte une vegjetazion vivarose cun trois di campagne sugjestîfs indulà cjaminâ.
Fûr dal jet, i cjamps coltivâts cun filârs di arbui a rindin une vore biele la aree dal parc naturâl. Une aree siore di vegjetazion e di aspiets paisagjistics plasevui.